Мақолалар Июл 2018 йилда » "Табиат ва хаёт" газетаси тахририяти расмий веб-сайти\nДАРДНИ ОШКОР ҚИЛИНГ, ЯШИРМАНГ!...\nХалқимизда “Касални яширсанг, иситмаси ошкор қилади” деган жуда ажойиб нақл бор. Лекин шунга қарамай аксариат ҳолларда иситмаси ошкор қилиб, дард суяк -суягимиздан ўтиб кетгунича ҳам овозимизни чиқармаймиз. Айниқса, жамиятдаги ўрнимиз, мавқеимизга, обрўимизга путур етказадиган “нозикроқ” дард бўлса, ўлсак ҳам, асло ошкор қила кўрмаймиз. Чунки унинг ҳаётимиз ва тақдиримизга асорати дарднинг касофатидан кўра ёмонроқ, деб ўйлаймиз. Ваҳоланки, касалликнинг олдини олиш, уни даволаш мумкинлигини жуда яхши биламиз. Онгимизга ўрнашиб олган бу иллатдан қутула олмаганимиз учун қуйидаги сингари фожиаларга дуч келаётганимизни яширишга ҳожат йўқ, албатта.\nБиринчи воқеа: Нигорахон жуда чиройли ва одобли қиз бўлиб вояга етди. Маҳалла- кўйда ҳамманинг хаваси келадиган бу қиз ҳар- ҳар замонда номаълум хасталик туфайли ҳолсизланиб қоларди. Мактабда касалликларга қарши эмланганда ўзини ёмон ҳис этар, ҳатто кўрпа-тўшак қилиб ётиб қоларди. Нимжон ва нозиклиги учун шундай бўлса керак, деб онаси ҳам анча вақт бу ҳақда жиддийроқ ўйламади. Йўтал, ҳолсизлик қизнинг тинкасини қуритди. Шифокорга мурожаат қилишдан бошқа чора қолмаган эди. Шифокор аёлнинг тахминларидан онанинг юраги шувиллаб кетди. Наҳотки бу қизим ҳам шу дардга чалинган бўлса... Чунки катта қизи анча йиллардан буён шу оғир касалликдан азоб чекарди. Бир ҳовлида, бир хонада, бир тўшакдан, битта гигиена воситаларидан фойдаланиб келган опа-сингилларнинг соғлигидан сира хавотирланмаган Она қизини тиббий кўрикдан ўтишга олиб борар экан, йўл бўйи ўзи билан ўзи олишиб борди: агар бу юқумли хасталик тасдиқланса, уни албатта ҳаммадан яширади, ахир қизининг келажаги, бахти учун шундай қилади. Ахир катта қизи шу дард туфайли бахтсиз бўлди-ку.\nШифокор қабули... Иккиланишга ҳожат йўқ. Нигорахоннинг танасига хасталик анча йиллар олдин ўрнашиб олганлиги маълум бўлди. Она яна бир қалқиб тушди. Одамлар билмасин, деб қизини шифохонага ётқизишдан бош тортди. Уйда даволанишга ваъда берди. Қизимга ўзим ётиғи билан тушунтираман, деб шифокорни ишонтирди. Орадан йиллар ўтди... Уйдаги муолажа унча кор қилмади. Қайтанга хасталик танага чуқурроқ ўрнашиб олди, дори-дармонларни врач тавсиясига кўра ичишни канда қилгани учун уларнинг ҳам таъсири ўзига яраша бўлиб қолди. Хасталик гоҳ ошкор, гоҳ яширин ҳамла қилаверди.\nОрадан анча вақт ўтди. Эшикдан совчилар кела бошлашди. Яқиндагилар қизни кўриб, эҳтиёткорроқ бўлишди, қайтиб эшик қоқишмади, узоқдагилар эса ёшлигида сал жигари оғриган эди, шунга рангпар кўринади, деган тушунтиришдан кейин хавотирни унутишди... Хуллас, узоқ қариндошиникига меҳмонга борганда қизни кўриб ёқтириб қолган йигит совчи жўнатди. Онанинг орзуси ушаладиган бўлди. Кўп ўйланиб ўтирмасдан тўй тараддудига тушишди. Саксонинчи йиллар эмасми, тўйдан олдин тиббий кўрик деган нарсалар ҳеч кимнинг тушига ҳам кирмасди. Тўй ҳам ўтди. Она ҳаммаси тинчгина ўтганидан мамнун. Кунлар, ойлар ўтди. Қизининг ҳомиладорлигини эшитиб, яна бир карра қувонди. Аммо бу қувонч узоққа бормади. Фарзанд туғилгач, қизининг аҳволи бирдан ёмонлашди. Барча бу ҳолдан ҳайрон. Фақат она жим... Қизни кўришга келган қишлоқ шифокори унинг йўталига қараб, ҳушёр тортди. Қизнинг кўзларида чексиз илтижо бор эди. “Хасталигимни уйдагилар билмасин”, деган сассиз нидо ҳар қандай юракни тешиб ўтарди. Шамоллашнинг асорати, ўтиб кетади, дея ёлғон далда билан кетган шифокорнинг виждони қийналди, аммо ...\nКасални узоқ яшириб бўлмади. Йўталганда хотинига рўмолча тутган йигитнинг ранги докадек оқариб кетди... Қон! У ўзини йўқотиб қўйди. Шифокорлар бу гал ёлғон гапиришга ботинолмади. Ҳамма нарса ошкор бўлди.\nКутилмаган зарба йигитнинг кутилмаган қарор қабул қилишига сабаб бўлди. Ажралиш... Миттигина чақалоқ билан ажралиб кетган бемор кўп ўтмай, она уйида бу ёруғ оламни тарк этди. Унинг ёш умри хазон бўлишига онанинг худбин орзулари, шифокорларнинг эътиборсизлиги, йигитнинг шафқатсизлиги, ўзининг иродасизлиги, жамиятнинг бепарволиги-ю, атрофдагиларнинг бағри торлиги сабаб бўлди. Силнинг давоси борлигини тан олмаслик ана шу фожиага олиб келди.\nИккинчи воқеа: Дилноза бувиси раҳматлик оғир хасталик туфайли ёш оламдан ўтганини ота-онасидан кўп бор эшитган. Қўшни хола тенгдоши Нодира билан ўйнаб қолса, дарров неварасини уйга чақириб қолишининг сабабини ҳеч тушунолмасди. Анча улғайиб, бугун Нодиранинг бувиси айтган гаплар қулоғига чалингач, кўп нарсани англагандек бўлди, ўзини йиғидан зўрға тўхтатиб қолди. “Неча марта айтдим сенга бу қиз билан ўйнама деб, ахир унинг бувиси юқумли хасталик сабабли ёш ўтиб кетган, у ҳам балки касалдир, сенга ҳам юқиб қолса, нима қиламиз...” дея неварасини койиётган холанинг сўзлари уни ҳеч кимга айтмай, шифокор кўригига боришга ундади. Дилноза кўрикдан ўтиб, соппа-соғ эканлигига ишонч ҳосил қилгач, бўлган воқеани онасига айтиб берди. Онасига бу ҳақда қўшни холага гапириб ўтирманг, дея таъкидлаб ҳам қўйди.\nОрадан йиллар ўтди. Қизлар бўйга етди. Дилнозани сўраб келган совчилар остона ҳатламай кўчадан қайтиб кетадиган бўлишди. Кунлардан бир кун олийгоҳда бирга ўқийдиган йигит совчи юборадиган бўлди. Аммо совчилар эшикка яқинлашмай маҳалладан қайтиб кетишди, эртаси куни институт ҳовлисида қизни кутиб турган ошиқ йигит ҳам “нега касалингиз борлигини мендан яширдингиз, сиздан буни кутмагандим...” деб Дилнозадан хафа бўлди... Дилноза эса ундан қаттиқ ранжиди, аммо йигитга ҳеч нарса демади... Иккиси ҳам ортга қарамади...\nОрадан бир йил ўтди. Йигит совчилар топган қизга уйланмоқчи бўлди. Тиббий кўрик вақтида қизнинг тузалмас касали борлиги аён бўлди. Тўй тўхтатилди. Йигит доғда қолди. Бу тақдирнинг унга қайтарган дунёси эди..\nҲа, яхшилар, ҳаммамиз инсонмиз. Иссиқ жоннинг иситмаси бўлади. Боз устига дард сўраб келмайди. Аммо ҳар қандай дарднинг ҳам давоси борлиги аён. Шундай экан, дардни яширмайлик, ошкор қилайлик, унинг давосини топайлик. Беморларга меҳрлироқ бўлайлик, улардан ўзимизни олиб қочмайлик.\tСоғлом турмуш тарзи, аҳолининг тиббий ва санитария маданияти ҳамда тиббий саводхонлигини ошириш борасидаги тарғибот ва ташвиқотларимизни кучайтирайлик. Ана шундагина соғлом ҳаёт ва соғлом тафаккурга эга бўламиз.\nМаруса ҲОСИЛОВА, журналист\nСанаси: 31-07-2018, 17:53;\nЭҳтиёт бўлинг!\tСИМОБЛИ ЛАМПАЛАР ҚУЛАЙ, АММО...\nСИМОБЛИ ЛАМПАЛАР ҚУЛАЙ, АММО...\nВилоят Экология ва атроф муҳитни муҳофаза\nқилиш бошқармаси масъул ходимлари\nБугун кундалик ҳаётимизни электр нурисиз тасаввур қила олмаймиз. Айниқса, ёруғлик манбаи бўлган электр лампалари хонадонимиз, иш жойимизни чароғон қилгани учун кўнглимиз доимо ёруғ. Эҳтиёжларимизни ҳисобга олиб, кейинги йилларда мамлакатимизда энергия тежовчи лампалардан фойдаланиш кенг йўлга қўйилди. Чўғланма лампалардан кўра уларнинг афзалликлари кўп: электр энергиясини тежаб, яхшигина иқтисодий фойда келтиради, узоқ вақт хизмат қилиши туфайли истеъмолчи учун жуда қулай, қолаверса, хонада ёруғликни тенг тақсимлаб, кўзни толиқтирмайди. Шу боис, симобли, бошқача айтганда, люминесцентли лампалар яқин келажакда чўғланма лампаларни истеъмолдан сиқиб чиқаришига шубҳа қилмасак ҳам бўлади. Ҳозирда нафақат корхона ва муассасаларда, балки кўпгина хонадонларда ҳам фойдаланилаётган бундай замонавий лампаларнинг қулай жиҳатларини барчамиз яхши биламиз. Аммо масаланинг иккинчи мураккаб томони ҳам бор.\nГап шундаки, мазкур лампалар таркибида симоб моддаси мавжуд. Ишлаб чиқариш жараёнида люминесцентли лампаларга уларнинг ҳажмига қараб, 60 миллиграммдан 120 миллиграммгача симоб солинади. Физик хоссасига кўра, суюқ металл бўлган симоб ўтказувчанликни яхшилаб, нурнинг бир хил миқдорда тарқалишини таъминлайди. Бу яхши, албатта, бироқ симобнинг одам организмига салбий таъсирини ҳам унутмаслигимиз керак.\nСимоб ҳаводан етти марта оғир металл, шунинг учун хонанинг пастки қисмида кўпроқ тўпланади ва ҳавонинг ифлосланишига олиб келади. Шифокорларнинг таъкидлашича, бу модда асосан нафас йўллари ва тери орқали организмга таъсир кўрсатади. Ютилган симобнинг 80 фоизи ўпкада қолади, организмдан чиқиб кетмайди, аксинча, тўқималарда тўпланиб, асаб тизими, мия фаолиятига салбий таъсир қилади, жигар ва ошқозон-ичак фаолиятини ишдан чиқаради. Симоб осон буғланади ва унинг буғи бошқа органик моддалар билан бирикиши натижасида салбий таъсири янада ортади ва оғир генетик оқибатларга олиб келиши ҳам мумкин. Бош оғриғи, ҳолсизланиш, оғиз бўшлиғининг яллиғланиши, қўл-оёқларнинг қалтираши симоб билан заҳарланишнинг энг асосий белгилари ҳисобланади.\nАгар хонада битта люминесцент лампа синса, муайян вақт ўтгач, симоб буғи концентрациясининг организмга зарарли таъсири 20 баробар ортади ва инсон саломатлигига жиддий хавф туғдиради. Ишдан чиққан чўғланма лампаларни бемалол чиқиндихоналарга ташлашга одатланганмиз. Бироқ бу одатни яроқсиз ҳолга келган люминесцент лампаларга нисбатан қўллаш асло мумкин эмас. Чунки лампа таркибидаги симоб атроф-муҳитга ниҳоятда зарарли таъсир ўтказиб, ҳавони заҳарлайди.\nШу жиҳатларни эътиборга олган ҳолда бу борада ҳукуматимиз томонидан тегишли қонун ҳужжатлари қабул қилиниб, дастурлар ишлаб чиқилган ва амалга татбиқ қилинаяпти. Ўзбекистон Республикаси Вазирлар Маҳкамасининг 2011 йил 21 сентябрда қабул қилинган "Симобли лампаларнинг ишлатилиб бўлган ресурсларини тўплаш ва уларни утилизация қилишни ташкил этиш тўғрисидаги Низомни тасдиқлаш тўғрисида”ги қарори шулар жумласидандир. Низомга кўра, юридик ва жисмоний шахслар таркибида симоб мавжуд бўлган яроқсиз лампаларни махсус утилизация қиладиган корхоналарга топширишлари шарт. Симоб таркибида кучли заҳар борлигини инобатга олиб, энергия тежовчи люминесцентли лампалардан фойдаланганда ҳушёрликни унутмаслик, лампа ишдан чиққан ёки куйган тақдирда уни эҳтиёт қилиб, хавфсиз, махсус омборларда сақлаш зарур.\nШаҳар кўчаларини, ташкилот-муассасаларнинг хона ва ҳовлиларини ёритиб турган симобли лампалар ишдан чиққанида махсус хизматчилар томонидан алмаштирилади ва қайта ишлаш жойларига топширилади. Аммо хонадонлардаги лампалар-чи? Хонадон эгалари уларни нима қилиш кераклигини билишадими? Бизнингча, йўқ! Чунки кўп қаватли уйлар, аҳоли тиғиз жойлашган ҳудудлардаги чиқиндихоналарда кўп ҳолларда синиб ётган люминесцентли лампаларга кўзингиз тушади. Бу эса юртдошларимизнинг симобли лампалардан фойдаланишга оид истеъмол маданиятини шакллантиришда тарғибот-тушунтириш тадбирларига эҳтиёж катта эканлигини кўрсатади.\nЭнг аввало ҳар биримиз симобнинг зарарини тўғри тушуниб етишимиз зарур. Мутахассисларнинг қуйидаги маслаҳатларини билиб қўйиш эса фойдадан холи бўлмасди.\nСимобни асло қўлингиз билан ушламанг! Чангютгичдан фойдаланишни ҳаёлингизга ҳам келтирманг, бу билан сиз хавфли моддани ҳавога тарқатасиз холос. Симобни асло супурманг: супурги симобни майда симоб чангига айлантиради ва уни йиғиб олиш янада қийинлашади. Симобни йиғиб олмагунингизча хонада елвизак қилакўрманг, акс ҳолда симоб шарчалари бутун хона бўйлаб тарқалади. Симоб теккан кийим ёки пояфзални кир ювиш машинасида ювиб бўлмайди, ушбу буюмларни ташлаб юборган маъқул. Симобни канализацияга оқизманг. Унинг канализация қувурларида ўрнашиб қолиш хусусияти бор. Бундан ташқари симобни канализациядан тозалаш ниҳоятда мушкул иш.\nЎзбекистон Республикаси Вазирлар Маҳкамасининг 2000 йил 23 октябрдаги 405-сонли “Таркибида симоб моддаси бўлган лампалар ва приборлардан фойдаланиш ва уларни фойдали равишда ишлатиш корхоналари фаолиятини тартибга солиш тўғрисида”ги қарорининг ижросини таъминлаш мақсадида 2018 йил биринчи ярим йиллиги давомида Навоий вилоятида Навоий кон-металлургия комбинати томонидан ишга яроқсиз, таркибида симоб моддаси бўлган лампалар ўзига тегишли бўлган ташкилотлардан 9990 дона ҳамда “Навоийазот” АЖ томонидан ишга яроқсиз таркибида симоб моддаси бўлган корхоналар топширган 6111 дона лампалар жами 16101 дона ишга яроқсиз лампалар зарарсизлантирилди. Вилоятда мазкур қарор ижросини тўлиқ таминлаш бўйича барча корхона ва ташкилотларда ҳаётимиз, соғлигимиз учун муҳим бўлган бу ҳужжатнинг мазмун моҳияти ҳақида йиғилиш, семинар ва давра суҳбатлари доимий ўтказиб келинмоқда.\nСанаси: 31-07-2018, 17:52;\n“ЖОНЛИ ТАБИАТ”ГА - БИР ЮЗ ҚИРҚ МИЛЛИОН СЎМ\nКейинги йилларда жамият ва давлат ҳаётининг барча соҳаларида демократик ўзгаришларни амалга оширишда нодавлат нотижорат ташкилотлари ҳамда фуқаролик жамияти бошқа институтларининг роли ва аҳамиятини, ижтимоий фаоллигини ошириш бўйича сезиларли чора-тадбирлар кўрилмоқда.\nНодавлат нотижорат ташкилотлари фаолиятининг самарадорлигини оширишга қаратилган 200 дан ортиқ норматив-ҳуқуқий ҳужжат қабул қилинди, уларни ҳар томонлама қўллаб-қувватлаш учун зарур институционал база яратилди. Президентимизнинг\t2018 йил 4 майда қабул қилинган “Мамлакатни демократик янгилаш жараёнида фуқаролик жамияти институтларининг ролини тубдан ошириш чора-тадбирлари тўғрисида”ги Фармони бу борадаги ислоҳотларни янги босқичга кўтарди. Нодавлат ташкилотларига муносабат ва эътибор ўзгарди.\nШу ўринда Ўзбекистон Республикаси Олий Мажлиси ҳузуридаги ННТ ва фуқаролик жамиятининг бошқа институтларини қўллаб -қувватлаш Жамоат фонди томонидан эълон қилинаётган грант танловларининг салмоғи йилдан-йилга ошиб бораётганлигини ҳам алоҳида таъкидлаш лозим.\nҲар гал эълон қилинган грант танловлари ғолиблари аниқланганда, жамиятимизнинг нодавлат сектори ҳаёти ва фаолиятида янги-янги ўзгаришларга гувоҳ бўламиз. Куни кеча 2018 йилда эълон қилинган давлат ижтимоий буюртмалари ғолиблари аниқланди. Улар орасида вилоятимизда фаолият кўрсатаётган “Жонли табиат” биоэкологик маркази жамоат бирлашмаси ҳам борлиги барчамизни қувонтирди.\n-Табиатнинг ноёб ва бетакрор мўъжизалари жуда кўп,- дейди марказ директори, эколог олим Эшмамат Тоғаев.- “Бухоро вилолят махсус “Жайрон” қўриқхонасида экологик тарбия ва унинг фаолиятини тарғибот ҳамда ташвиқот қилишга янгича инновацион усулларда ёндашиш тизимини шакллантириш” мавзусидаги лойиҳани тақдим қилган эдик. Талабгорлар жуда кўплигига қарамасдан Ўзбекистон Республикаси Экология ва атроф муҳитни муҳофаза қилиш давлат қўмитаси давлат буюртмачиси сифатида эълон қилинган танловда 140 миллион сўм грант маблағини ютиб олишга муяссар бўлдик. Жамоат фонди маблағларини бошқариш бўйича парламент комиссиясининг адолатли ва холис фаолиятидан биз чекка вилоятлардаги нодавлат ташкилотлари чексиз миннатдормиз.\nСанаси: 31-07-2018, 17:46;\nАтиргулнинг ажойиб хусусиятлари...\nАйтишларича қадимда Миср маликалари атиргулни сувга солиб, илиқ ҳолида баданларини чайиб юришган экан. Балки шунинг учун ҳам уларнинг юзлари тиниқ бўлган. Келинг, энг яхшиси атиргулнинг фойдалари\nҳақида қисқача изоҳ бериб ўтамиз.\n1.Атиргулнинг асал билан тайёрланган гул мураббоси меъда сусайишининг олдини олади, овкат ҳазм булишида самарали доривор ҳисобланади.\n2. Доривор гул баргларини қайнатиб, сиқиб ташламасдан шишларга боғланса, уларни қайтаради. У яна сарамаснинг тузалишига ёрдам беради.\n3.Атиргул ва узум шарбати қайнатилиб, милкларга суртилса, уларнинг мустахкамлиги ошади. Шу билан бирга қулоқ оғригига қўлланса хам яхши самара беради.\nШирасини кўзига томизса киши,\nҚовоқдан кетади мижжалар шиши.\nБошингдан кетади бошинг оғриши.\nБошингга боғласанг янгисин агар.\nШарк ҳалклари табобатида атиргул кадим замонлардан кенг микёсда қўлланилиб келинган. Бу ўсимликнинг гул баргидан тайёрланган мураббо ва гул қанддан хам кўплаб дардларга шифо сифатида фойдаланилган.\nЖумладан: офтобуриши, дармонсизлик, сурункали ва ўткир йўтал, камконлик, ич кетиши каби касалликларда кони шифолиги исботланган.\nКейинги пайтларда замонавий тиббиётда хам атиргул мойининг шифобахш хусусиятлари кенг кўламда ўрганилди. Унинг ўпка яллиғланиши, шамоллаш билан боғлиқ хасталикларга яхши самара бериши аникланди. Бундан ташкари, у шиллик пардаларни ташки таъсирлардан, бронх мушакларини спазм, яъни буғилишдан хам сақлайди.\nАтиргулнинг шарбати юрак ўйнаши ҳамда кўнгил айнишини буткул қолдиради. Мен ўзим бу атиргулни олиб синовдан ўтказганман. Атиргулни олиб, қайнаган сувга солиб илиқ бўлгач юзингизни ювиб кўринг. Мўъжизасини ўзингиз ҳам кўринг.\nСанаси: 31-07-2018, 17:45;\nДавлат мукофоти муборак!\nСанаси: 31-07-2018, 17:42;\nКОВРАКНИНГ БЕБАҲО ХУСУСИЯТЛАРИ\nу женшендан устунми?\nКоврак ўсимлиги бир қарашда кишида кераксиз, ёввойи ўсимлик сифатида таассурот қолдиради. Уни барчамиз йўлда, чўлда кўп учратганмиз. Аммо унинг шифобахш хусусиятларини ҳаммамиз ҳам билавермаймиз.\nПрезидентимиз Шавкат Мирзиёев Сурхондарё вилоятига ташрифларидан бирида коврак етиштирувчилар ассоциациясини тузиш таклифини ўртага ташлаган эдилар. Дарҳақиқат, юртимизда коврак доривор ўсимлигини табиий равишда кенг тарқалганлиги ва қўшимча суньий экиб кўпайтириш имкониятларининг мавжудлигини инобатга олиб, кенг истиқболли режаларни назарда тутган эдилар.\nТопшириққа асосан коврак доривор ўсимлиги майдонларини кенгайтириш, плантациялар ташкил қилиш, уларни қайта ишлашни ривожлантириш борасида ҳам улкан ишлар бошлаб юборилди.\nКовракнинг фойдали хусусиятлари бизга аввалдан маълум бўлган бўлиб, Абу Али ибн Сино, Беруний каби алломаларимиз адабиётларида турли касалликларни даволашда ундан тайёрланган дори воситалари ва пархез таомларни қўллаш тавсия қилинган.\nКоврак туркумига мансуб турлар республикамизнинг қумли чўллар, адирлар, тоғлар ва тоғолди ялангликларда, соф тупроқли ерларда ўсади. Унинг Сурхондарё, Қашқадарё, Самарқанд, Жиззах, Навоий, Бухоро вилоятлари ҳамда Қорақалпоғистон республикаси ҳудудларида ўсадиган турлари дориворлиги юқори саналади. Коврак Қозоғистон, Тожикистон, Эрон, Афғонистон, Покистон ҳамда Ҳиндистонда ҳам кенг тарқалган.\nХудудимизда бу ўсимлик март-апрель ойларида гуллайди, меваси апрель-майда пишиб етилади.Ўсимлик кўп йиллик ҳисобланади, ер устки қисмлари ўсиш муҳити ва об-ҳаво шароитига қараб 1,5-2 ой яшайди. Ковракнинг бўйи 1,5-2 метргача, илдизи йўғон 15-20 смгача етади, лавлагисимон чуқур жойлашган. Баҳор мавсумида хали тўлиқ етилмаган илдизидан маҳаллий аҳоли томонидан кўк сомса, бичак каби таомлар тайёрланади.\nОдатда доривор маҳсулотлар сифатида илдизи, барги, пўстлоғи, гули, меваси ва бошқа қисмларидан тайёрланадиган шираси, кукуни, настойкаси, эмулсияси ва таблетка шаклида фойдаланилади. Асосан елими-илдизидан олинадиган смоласи-шираси тиббиётда кенг ишлатилади.\nСмола-елим олиш учун асосан 10 тури ишлатилади, булар сассиқ коврак, рова, куҳистон ковраги ва бошқа номдаги ковраклар ҳисобланади. Табиатда сассиқ коврак (Ferula assa-foetida) кенг тарқалган бўлиб, республикамизда тайёрланиб, истеъмолчиларга етказиб берилаётган смола-елим асосан шу турдан олинади.\nШифобахш хусусиятлари кўплиги сабабли тиббий мақсадларда кенг қўлланилади. Ошқозон-ичак йўлини шлаклар ва гижжалардан тозалашдан ташқари, бошқа касалликларни даволашда жуда фойдали ҳисобланади. Ангина, бронхит ва нафас аъзолари шамоллаши билан кечувчи бошқа касалликларни мисол тариқасида келтириш мумкин. Эритмаси билан оғиз чайиш учун антисептик ва оғриқ қолдирувчи хусусияти борлиги учун нафас йўлларини микроблардан тозалаш ҳамда оғиздан ёқимсиз хид келишини йўқотса, оз миқдорда ичиш билан овоз бўғилишига даво бўлади.\nКўз касалликларида катарактани бошланғич босқичларини самарали даволаш, заҳарли ҳашоротлар чаққанда эса заҳарли таъсирини камайтиришда қўллаш мумкин.\nБуйракдан тош тушириш, псориаз, экзема, терини тозалаш, жигарни тозалаш ва касалликларни даволаш хусусияти Ибн Сино адабиётларида алоҳида кўрсатиб ўтилган.\nАсаб тизимидаги бузилишлар ва тутқаноқни даволашда жуда самарали эканлиги, тиш оғриғи, мушак бўғимдаги оғриқлар, артрит, остеохондрозда жуда яхши натижа бериши маълум. Шарқ табобатида мастопатия, бепуштлик, жинсий ожизликни даволашда ишлатилган. Замонавий тиббиётда қатор онкологик касалликлар, бачадон миомаси, простата бези аденомасида ижобий натижалар қайд этилаётгани баён қилинмоқда.\nКоврак ўсимлиги томир тортиши, ўпка сили, ўлат, захм, кўк йўтал каби бошқа хасталикларни даволовчи доривор ўсимлик хисобланиши билан бирга инсонга қувват берувчи, энергетик балансни ва тонусни тикловчи восита ҳам хисобланди.\nЯна бир муҳим жиҳати баҳор фаслидаги эт узилди даврида турли фойдали витаминлар, микроэлементлар ўрнини тўлдириш билан организмни тўпланиб қолган зарарли шлаклардан, хилтлардан тозалайди, руҳий тетиклик беради.\nАна шулар боис тажрибали табиблар, шифокорлар ковракни хаётбахш женшендан устун ҳисоблашган.\nБулардан ташқари, Шарқ мамлакатларидан Эрон, Покистон, Ҳиндистон ва Афғонистонда коврак елими ва илдизи кулинарияда зиравор сифатида, косметика саноатида атторлик воситалари ишлаб чиқаришда ишлатилади.\nХитой, Хиндистон ва бошқа Осий давлатларида коврак маҳсулотларидан таом тайёрлашда кенг қўлланилади. Коврак смола елимидан олинган кукуни зиравор сифатида, пиёз ва саримсоқ ўрнини босувчи сифатида таомга қўшилади. Овқат хазм қилишни кучайтириши сабабли, ҳинд халқида коврак кўшилса ошқозон михни ҳам ҳазм қилиб юборади, деган машҳур ибора юради. Ҳазм бўлиши қийин бўлган таомларни тайёрлашда таомга албатта қўшилади. Иштаҳани очиш билан бирга дам ҳосил бўлиш, кекиришни хам йўқотади.\nЮқоридагилардан хулоса қилиш мумкинки, коврак ўсимлигини шифобахш доривор ўсимлик сифатидаги хусусиятларини халқимизга кенг етказишимиз зарур. Бундан ташқари, халқ табобати соҳасида мутахассислар билан бир қаторда шифохоналарда фаолият кўрсатиб келаётган врачларимиз даволаш амалиётида кенг қўллашлари жуда муҳим ҳисобланади.\nКоврак ўсимлигининг шифобахшлигидан фармацевтика саноатида унга талаб ортиб бормоқда, дунё бозорида ҳам бу маҳсулот харидоргирлиги юқорилигича қолмоқда.\nШундан келиб чиқиб вилоятимизда коврак етиштириш учун кулай иқлим шароити мавжудлиги, кам сарфли экинлиги боис плантациялар ташкил қилиб, мавжудларини янада кенгайтириш алоҳида аҳамиятга эгадир.\nТабиий худудларда ўсувчи ковракни эса асраб- авайлаш, йўқолишига олиб келувчи ҳар қандай харакатларга йўл қўймаслик ҳам долзарб масаладир. Энг муҳими, коврак етиштириш, қайта ишлаш сердаромад бўлиб, уни ривожланиши, янги иш ўринлари яратилиши иқтисодиётимизга ижобий самара беради.\nЖамият саломатлиги ва соғлиқни сақлашни ташкил этиш илмий тадқиқот институти Навоий вилоят филиали директори, тиббиёт фанлари номзоди,\nВилоят Давлат санитария\nСанаси: 25-07-2018, 17:50;


"Сурхон"ни етакчилар тарк этди. Энди жамоа қандай йўл тутади?\n28 декабрь, 2020, 19:52\nТеглар:Суперлига | Сурхон\nТермизликлар 2021 йилда маҳаллий ва ёш иқтидорли футболчилар хизматидан фойдаланади\nОртда қолган мавсумда "Сурхон" жамоаси таркибида бир қатор тажрибали футболчилар тўп тепди. Лекин шундай бўлса-да, 2020 йилда термизликлар қониқарсиз натижалар қайд этди ва Суперлигада 12-ўринни эгаллади.\nЎтган мавсумда жамоа таркибида тўп тепган Абдуқаҳҳор Ҳожиакбаров, Асилбек Аманов, Аъзам Алиев, Жаҳонгир Меҳмонов ва яна бир қатор футболчилар хизматидан воз кечди. Бу ҳақда клуб матбуот хизмати хабар берди.\nКелаётган мавсумда эса "Сурхон" жамоаси бор эътиборини сурхондарёлик маҳаллий ва ёш иқтидорли футболчиларга қаратади. Нуриддин Ҳасанов, Беҳруз Шайдулов, Ўрал Чориев, Даврон Мерганов, Камолиддин Ашуров, Шаҳзод Таиров ва Муҳаммад-али Абдураҳмоновнинг "Сурхон" билан амалдаги шартномаси мавжуд. Бундан ташқари, катта мураббий Баҳром Ҳайдаров, мураббийлар Владимир Андреев ва Икромжон Ибрагимов бир қатор футболчилар билан селекция ишларини олиб бормоқда. Яқин кунларда жамоанинг янги бош мураббийи ҳам эълон қилинади.\nП/С: Сурхондарёлик тажрибали футболчи Раҳматулло Бердимуродов бу мавсумда "Сурхон" жамоаси мураббийлар штабидан ўрин олади.


Эр-хотин ажрашган тақдирда ота фарзандига нафақа қилиши вожибми?\nHomeФАТВОЛАР22 ТАЛОҚ12 НАФАҚА\nBy Шайх Саидаҳмад Нуриддин on 12/15/2016 12 НАФАҚА 22 ТАЛОҚ ФАТВОЛАР\nАссалому алайкум ва роҳматуллоҳи ва барокатуҳ. Аллоҳ таоло илмингизни зиёда қилсин, ислом умматига манфаатлик қилсин. Саволим: эр-хотин ажрашган. Фарзанд икки ёшлигида онаси билан қолган. Ҳозирда 16 ёшга етган. Ота-онаси ҳам намоз ўқишади. Онаси янги турмуш қурган, фарзанди у билан бирга яшайди. Отаси ҳам бошқа оила қурган. Отаси боласига алимент тўлаб келган, шу нарса жоизми? Отаси боласига моддий-маънавий ёрдам қилишни хоҳлайди. Бунинг шариатдаги ҳукми нима? Қиёматда ота боласидан сўраладими?\nДарҳақиқат, уламолар ота ўзининг муҳтож вояга етмаган фарзандларига нафақа қилиши вожиб эканига ижмо қилганлар. Аллоҳ таоло айтади: “Агар (талоқ қилган аёлларингиз) сизлар учун (бола) эмизсалар (яъни ўзларининг сизлардан бўлган болаларини эмизсалар), у ҳолда уларнинг (эмизганликлари учун) иш ҳақи – нафақаларини беринглар” [Талоқ: 6]. Ушбу оятда Аллоҳ таоло оталарга фарзандларини эмизган талоқ қилинган аёлларига нафақа қилишни вожиб қилди. Шунингдек, Ҳинд бинти Утба Расулуллоҳ соллаллоҳу алайҳи ва салламга эри Абу Суфён розияллоҳу анҳунинг бахил инсон экани, унга ва фарзандларига етарли нафақани бермаслигидан шикоят қилганида унга қарата: “Ўзингга ва фарзандларингга кифоя қиладиган нафақани урф-одатдан чиқмаган тарзда олавер” [Бухорий ва Муслим ривояти] , дедилар. Демак, ёш фарзандларга нафақа қилиш ота зиммасидаги фарз. Бу ўринда фарзанднинг ота-онаси билан яшаши ёки улар ажрашгани боис улардан бирининг қарамоғида бўлишининг аҳамияти йўқ. Ҳар қандай ҳолатда ота фарзандига нафақа қилиши фарз.\nОта фарзандларига нафақа қилиши вожиб бўлиши учун қуйидагилар шарт қилинади:\n1. Фарзанднинг вояга етмаган муҳтож бўлиши. Агар фарзанд вояга етмаган бўлсада, ўзига тегишли мол-мулки бўлиб, ёрдамга муҳтож бўлмаса, у ҳолда отаси унга нафақа қилиши вожиб эмас. Шунингдек, фарзанд вояга етиб, ўзи ишлаб пул топадиган ёшда бўлса ҳам отаси унга нафақа қилиши шарт эмас. Бироқ фарзанд вояга етиб, ўз пул топадиган бўлсада, лекин топгани эҳтиёжларига етмаса, шунингдек, қиз бола ҳам вояга етган, ўзи ишлаб пул топа оладиган бўлса, унга бой отаси нафақа қилиши вожиб ёки вожиб эмаслиги борасида уламолар ихтилоф қилганлар. Жумҳур уламоларнинг фикрига кўра, бундай ҳолатда ўзига тўқ ота ўғлига ёки то турмушга чиққунга қадар вояга етган қизига нафақа қилиши фарздир.\n2. Отанинг ўзига тўқ, кундалик эҳтиёжларидан ошиқча мол-мулки бўлиши. Агар ота камбағал бўлса фарзандларига нафақа қилиши фарз эмас. Жобир розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам айтадилар: “Агар биронтангиз фақир бўлса, аввало ўзидан бошласин. Агар бирон нарса ортса, бола-чақасига, улардан ҳам ортса, қариндошларига раво кўрсин”. Бошқа бир ривоятда шундай дейилади: “Аввал ўзингдан бошла, сўнг бола-чақангга қара” [саҳиҳ ҳадис].\nХулоса қилиб айтганда, ота ўзига тўқ бўлса, вояга етмаган фарзандларига, хоҳ улар ўз қарамоғида бўлсин, хоҳ талоқ қилинган аёлининг қарамоғида бўлсин, уларга нафақа қилиши вожиб. Шунингдек, фарзанд вояга етиб, ўзи пул топадиган бўлсада, бироқ топгани эҳтиёжларига етмаса, унга ҳам нафақа қилиши вожибдир. Қиз бола гарчи вояга етган бўлсада, то турмушга чиққунга қадар унга нафақа қилиш вожиб.\nЮқоридаги сўзлардан келиб чиққан ҳолда, агар бола муҳтож бўлса, ота шу пайтгача боласи учун алимент тўлаши билан ўз бурчини адо этган. Ота фарзандига нафақат моддий ёрдам бериши, балки унга динни ўргатиши, таълим-тарбия бериши, одоб-ахлоқ ўргатиши ҳам фарздир. Аллоҳ таоло мўминларга қарата: “Ўзларингизни ва бола-чақангизни дўзахдан сақлангиз”, дейди. Бунинг учун инсон шариат аҳкомларини ўрганиши ва унга риоя қилиши, фарзандлари ва оиласини ҳам шунга ундаши лозим. Албатта инсон қиёматда бунинг учун жавобгар бўлади, валлоҳу аълам.\nAvvalgi maqolaСавол-жавоб: “Ҳалабга муносабат ҳақида” (Шайх Содиқ Самарқандий)\nKeyingi maqola Музорабада фойда қандай тақсимланади?


Менинг бизнес ғоям – Сурхон тонги\nБош саҳифа / Таълим / Менинг бизнес ғоям\nМарт 23, 2017\tТаълим Изоҳ қолдириш 725 Кўрилди\nДенов хизмат кўрсатиш касб-ҳунар коллежида “Менинг бизнес ғоям” танловининг коллеж босқичи бўлиб ўтди. Танловни ўтказишдан мақсад, коллеж битирувчиларининг бандлигини таъминлаш, уларда тадбиркорлик кўникмаларини шакллантириш, якка тартибдаги меҳнат фаолиятини, кичик бизнес ва хусусий тадбиркорликни, касаначиликни фаоллаштириш ҳамда уларга микромолиявий хизматлар кўрсатиш орқали янги иш ўринларини яратиш, мустақил ҳаётда ўз ўринларини топиш ва бизнесни йўлга қўйишда ҳар томонлама қўллаб-қувватлаш, кредит олишга кўмаклашишга қаратилди.\nТанловда “Камолот” ёшлар ижтимоий ҳаракати туман кенгаши қошидаги “Ёш тадбиркор” маслаҳат маркази кординатори Ш. Бойматов, “Савдогарбанк” вакиллари, Денов хизмат кўрсатиш касб-ҳунар коллежи ўқув ишлари бўйича директор ўринбосари А.Мелиев, касбга йўналтирувчи махсус фанлар кафедраси иқтисодчи ўқитувчилари ҳамда коллеж битирувчи ўқувчилари қатнашишди.\nТанловда коллежнинг битирувчи ўқувчилари ўзларининг бизнес ғояларини иншо тариқасида ҳакамлар ҳайъатига тақдим этдилар ва ўз ғояларини ҳимоя қилдилар.\nТанлов ғолиблари фахрий ёрлиқ ва эсдалик совғалари билан тақдирландилар ҳамда туман босқичи йўлланмасига эга бўлдилар.\nТадбир якунида талабалар банк вакилларидан кредит олиш масалаларида ўзларини қизиқтирган саволларга жавоб олдилар.\nДенов хизмат кўрсатиш касб-ҳунар коллежи ўқитувчиси\nОлдинги ИЖОД ЁШ ТАНЛАМАЙДИ\nКейинги Уй мушуги


Жаҳоннинг энг қимматбаҳо футболчилари эълон қилинди: Роналду юқори ўнликка киритилмади\nNov. 5, 2018, 6:26 p.m. 20244\n«ПСЖ» клуби ва Франция терма жамоаси ҳужумчиси Килиан Мбаппе CIES Football Observatory тадқиқот маркази тақдим этган жаҳоннинг энг қимматбаҳо футболчилари рейтингининг биринчи ўрнида қайд этилди. Бу ҳақда ташкилот расмий сайти маълум қилинган.\nТадқиқот хулосаларига кўра, ЖЧ-2018 ғолибининг жорий трансфер қиймати 216,5 миллион еврони ташкил этади. Мбаппенинг нархи ўтган ой билан солиштирганда 23 миллионга ошган. Ундан кейинги ўринда кўрсатилган ҳужумчи Ҳарри Кейнни («Тоттенҳэм» / Англия) 197,3 млн еврога сотиб олиш мумкин бўлса, юқори учликни якунлаб берган Неймарга («ПСЖ» / Бразилия) 197 миллион евро нарх белгиланган.\nCIES талқинига кўра, энг қимматбаҳо ўйинчилар ўнлигидан Муҳаммад Салоҳ («Ливерпуль», € 173 млн), Филиппе Коутиньо («Барселона», € 171,3 млн), Лионель Месси («Барселона», € 170,6 млн), Раҳим Стерлинг («Манчестер Сити», € 164,6 млн), Ромелу Лукаку («Манчестер Юнайтед», € 164,3 млн), Деле Алли («Тоттенҳэм», € 163,4 млн) ва Антуан Гризманн («Атлетико», € 157,7 млн) ҳам ўрин олган.\nРейтингда «Ювентус» ҳужумчиси Криштиану Роналдунинг трансфер нархи 123,6 млн евро этиб кўрсатилган.\nМаълумот учун, CIES футбол расадхонаси ўзи ишлаб чиққан илмий методология асосида ҳар ой футболчилар трансфер қийматини ҳисоблаб чиқади.


Жаҳон 21:31 / 19.10.2021 4596\n“Ислом дунёси етарлича овоз ҳуқуқига эга бўлмаган, Африка, Лотин Америкаси ва Жанубий Осиё давлатлари манфаатлари эътиборсиз қолдириладиган БМТнинг жорий тизими истиқболга эга эмас. Вазифаси тинчлик учун курашиш ва хавфсизликни таъминлашдан иборат бўлган халқаро тузилмалар ҳозирги замон таҳдидларини бартараф этиш бўйича барча имтиҳонлардан йиқилди”, деб айтган Туркия раҳбари.\nУнинг айтишича, БМТ ва бошқа халқаро тузилмаларни ислоҳ қилиш вақти келди.\n“Иккинчи жаҳон урушидан кейин шакллантирилган БМТнинг амалдаги тизими ҳозирги кун таҳдидларига жаавоб бера олмайди, тинчлик ва адолатни таъминлашга қодир эмас ва янги инқирозлар келтириб чиқаришга маҳкум”, деб айтган Эрдўған.\nЖумладан, Туркия президенти коронавирус пандемиясидан кейин дунё аввалгидек бўлмаслигини таъкидлаб ўтган.\n“Пандемия одамлар дунёқарашини, дунёга ва глобал сиёсатга ёндашувларни тубдан ўзгартирди, дунёнинг энг ривожланган давлатларида ижтимоий муҳофаза ва соғлиқни сақлаш тизимининг заиф эканини кўрсатди. Кам ривожланган ва ночор давлатлар эса умуман таҳдидлар олдида якка ўзи қолди”, деб қўшимча қилган Эрдўған.\nТуркия президенти Анголага сафари олдидан БМТ Хавфсизлик кенгашининг доимий аъзолари - Иккинчи жаҳон урушида ғалаба қозонган давлатларгина инсоният тақдирини белгиламасликлари кераклигини айтган. У дунёда кенгашнинг доимий аъзоси бўлган 5 та давлатдан ташқари яна 200 давлат борлигини таъкидлаб ўтган.\nАйни вақтда БМТ Хавфсизлик кенгаши таркибига 15 та давлат киради. Улардан Британия, Хитой, Россия, АҚШ ва Франция доимий, қолган 10 давлат доимий бўлмаган аъзолар ҳисобланади. Кенгаш таркиби бир мартагина – 1963 йилда кенгайтирилган. Ўшанда кенгашга аъзо давлатлар сони 11 тадан 15 тагача оширилган.


ДСҚ солиқ тўловчиларнинг шахсий кабинетларига ҳисоботлар топширилган давридан кейин ушбу даврлар учун ЭҲФ расмийлаштирилиб (солиқ қонунчилилигига мувофиқ солиқ солиш базасига тузатиш киритиш бундан мустасно), лекин аниқлаштирилган ҳисоботлар тақдим этилмаган тақдирда, СКнинг 223-моддасига мувофиқ солиқ солиш базасини яшириш (камайтириб кўрсатиш) бўйича молиявий жарима қўлланилиши тўғрисида эслатма йўллади. Экспертлар бундай ифодалашни нотўғри, деб ҳисоблашади.\nСолиқ маслаҳатчиси Гулнора ЭРГАШЕВА buxgalter.uz илтимосига биноан бухгалтерлар юзага келган вазиятда нималар қилишлари лозимлигини гапириб берди.\n- Ҳа, СКнинг 223-моддасига мувофиқ солиқ тўловчини товарларни (хизматларни) реализация қилишдан олинган тушумни кейинги ҳисобот даврига ўтказилганлиги учун жаримага тортадилар. Кодекс буни реализация ҳажми ва даромад (фойда)ни қасддан камайтириш сифатида талқин қилади. Бунда анча катта миқдордаги жарима қўлланилади – яширилган (камайтирилган) сумманинг 20%и.\nЛекин “тушумни ўтказиш” нима дегани? Мисол учун, корхона тушумни, фараз қилайлик, қачонки барча ҳисоб регистрларида у сентябрь ойига тегишлилиги кўриниб турсада, қасддан сентябрдан октябрга ўтказади.\nЭслатма муаллифлари эса ушбу норма ва мазкур тушунча остига ҳисобот даври тугагандан кейин ҳисобварақ-фактуралар тақдим этилган барча ҳолларни киритадилар. Ва бу нотўғри!\nКўп корхоналар, хусусан – хизмат кўрсатувчи корхоналар ойнинг охирги санаси билан ЭҲФни тизимга киритишга улгурмайдилар. Улар буни қонуний асосларга биноан Ҳисобварақ-фактураларнинг шакллари ҳамда уларни тўлдириш, тақдим этиш ва қабул қилиш тартиби тўғрисида низомда белигиланган муддатларда амалга оширадилар, яъни ҳисобот ойидан кейинги ойнинг 5 ёки 10 санасига қадар.\nНизомда ҳисобварақ-фактура товарлар жўнатилган (топширилган) ёки хизматлар кўрсатилган календарь санада расмийлаштирилиб тақдим этилади дейилган . Бироқ бунда истиснолар ҳам мавжуд.\nБиринчидан, товарлар (хизматлар) юридик шахсларнинг миллий валютадаги корпоратив банк карталари ёки якка тартибдаги тадбиркорларнинг миллий валютадаги банк карталари орқали тўловни қабул қилган ҳолда реализация қилинганда ҳисобварақ-фактура сотиб олувчининг (харидорнинг) талабига кўра товарлар (хизматлар) реализация қилинган календарь ойнинг охирги санасига қадар товарлар (хизматлар) амалда реализация қилинган сана билан расмийлаштирилиши шарт.\nИккинчидан, электр ва (ёки) иссиқлик энергияси, сув, газ, коммунал хизматлар, алоқа хизматлари, темир йўлда ташиш, транспорт-экспедиторлик хизмати реализация қилинганда, қувурлар тизими орқали юкларни ташишга доир хизматлар реализация қилинганда, шунингдек, товарлар (хизматлар) доимий (узлуксиз) асосда реализация қилинадиган бошқа холларда товарлар етказиб берилганда (хизматлар кўрсатилганда) ҳисобварақ-фактура календарь ойнинг сўнгги кунида мазкур ой давомида жами етказиб берилган товарлар (кўрсатилган хизматлар) ҳажми бўйича бир марта тақдим этилади. Бунда, ҳисобварақ-фактура товарлар (хизматлар) реализация қилинган ойдан кейинги ойнинг 10 кунига қадар, товарлар (хизматлар) реализация қилинган ойнинг охирги кунидаги сана билан тақдим этилади.\nУчинчидан, объектлар қурилишида, шу жумладан, объектларни фойдаланиш учун тайёр ҳолда қуришда, шунингдек, узоқ (бир солиқ ҳисоботи давридан ортиқ) технологик даврийликдаги узоқ муддатли шартномалар бўйича, агар тузилган узоқ муддатли шартномалар шартларида хизматларни ҳар ойда топшириш назарда тутилмаган бўлса, ҳисобварақ-фактура ҳар бир календарь ойнинг охирги куни тақдим этилади. Бунда, ҳисобварақ-фактура хизматлар реализация қилинган ойдан кейинги ойнинг 10 кунига қадар, хизматлар реализация қилинган ойнинг охирги кунидаги сана билан тақдим этилади.\nТўртинчидан, умумлаштирилган ҳолдаги ҳисобварақ-фактуралар календарь ойнинг охирги кунидаги сана билан ҳисобот ойидан кейинги ойнинг 5 кунига қадар шакллантирилади. Уларни етказиб берувчи ойда бир марта (ҳар бир ҳужжат тури бўйича) қуйидаги ҳолларда шакллантиради:\nсотилган товарлар (хизматлар) учун тўловлар нақд пулда ёки жисмоний шахсларнинг пластик карталари орқали амалга оширилганда НКМ ёки виртуал касса чеки тақдим этилганда;\nхўжалик юритувчи субъект томонидан аҳоли билан пуллик ҳисоб-китобларни амалга оширишда расмийлаштириладиган, қатъий ҳисобот бериладиган бланкалар ҳисобланадиган шакл бўйича квитанция тақдим этилганда. Квитанциялар солиқ органларида рўйхатдан ўтказилган ҳолда фақат НКМ таъмирлашга топширилганда ёки савдо шахобчасида (хизмат кўрсатиш жойида) электр энергияси вақтинча мавжуд бўлмаган ҳолларда қўлланилади;\nтоварлар экспорти бўйича божхона юк декларациялари расмийлаштирилганда;\nБундай ҳолларда бухгалтер ҳисобварақ-фактурани ЭҲФ тизимига сентябрь ойи учун октябрда, бироқ “30 сентябрь” санаси билан киритиши келиб чиқади. Бундай тартиб солиқ ҳисоботини ҳам, солиқларнинг тўғри тўланишини ҳам бузиб кўрсатмайди. Бинобарин, ушбу вазиятлар СКнинг 223-моддасида назарда тутилган жарималар остига тушмайди.\nСолиқ тўловчилар нима қилишлари лозим?\nҲар доим Ҳисобварақ-фактураларнинг шакллари ҳамда уларни тўлдириш, тақдим этиш ва қабул қилиш тартиби тўғрисида низомга амал қилинг ва сиз ҳақ бўласиз.


Энди онкологик хасталикларга шифо истаб хорижга боришга ҳожат йўқ - Халқ сўзи\n16:43 28 Август 2018 Жамият\nМарказда ташкил этилган тадбирда мазкур юқори технология имкониятлари соҳа мутахассислари ва журналистларга таништирилди.\nПрезидентимизнинг 2017 йил 4 апрелдаги «2017 — 2021 йилларда Ўзбекистон Республикасида онкология хизматини янада ривожлантириш ва аҳолига онкологик ёрдам кўрсатишни такомиллаштириш чора-тадбирлари тўғрисида»ги қарори аҳолига ихтисослашган онкологик тиббий ёрдам кўрсатиш сифатини яхшилаш ва кўламини кенгайтириш, аҳолининг барча қатламини тўла қамраб олувчи тизимни шакллантириш ҳамда ривожлантиришда муҳим дастуриламал бўлмоқда.\nМазкур қарор ижроси доирасида ҳудудлардаги 15 та онкология диспансери Республика ихтисослаштирилган онкология ва радиология илмий-амалий тиббиёт марказининг филиалларига айлантирилди. Барча онкология муассасалари реконструкция қилинди ва капитал таъмирланди. Сирдарё, Жиззах, Навоий вилоятларида ушбу муассасалар бутунлай янгидан қурилди. Бугунги кунда Республика ихтисослаштирилган онкология ва радиология илмий-амалий тиббиёт марказининг асосий бинолари режа асосида босқичма-босқич реконструкция қилинмоқда.\nОнкологик касалликларни эрта босқичларда аниқлаш мақсадида республика бўйлаб сут бези, бачадон бўйни саратони бўйича скрининг тадқиқотлари олиб бориш ишлари бошлаб юборилди. Қизилўнгач, меъда ва колоректал саратон бўйича эса Фарғона вилоятида тажриба тариқасида скрининг тадқиқотлари режалаштирилган.\nСут бези саратони скрининги ўтказиш учун 13 та мобил ва 16 та стационар маммографик ускуналар харид қилинмоқда. Режага асосан Самарқанд, Фарғона ҳамда Республика ихтисослаштирилган онкология ва радиология илмий-амалий тиббиёт марказида 3 та ҳудудлараро иммуногистохимик лабораториялар ташкил қилинмоқда. Республика бўйича 11 та гамма терапевтик ва 7 та брахитерапевтик ускуна ўрнатилади. Юртимизнинг онкология муассасалари МРТ+гипертермия, ПEТ томография, «да Винcи» робот ускунаси, кибер тиғ, ангиографик комплекс каби энг замонавий ташхислаш ва даволаш ускуналари билан жиҳозланади.\nБарча вилоят филиалларида кечки босқичлардаги беморларга ёрдам кўрсатиш учун жами 200 койка паллиатив ёрдам бўлимлар ташкил қилиш учун тайёр. Ҳозирги кунда бўлимларни жиҳозлаш ишлари олиб борилмоқда. Тошкент шаҳри, Фарғона, Урганч ва Самарқанд шаҳарларида кечки босқичлардаги, махсус давога эҳтиёж бўлмаган оғир беморларга ёрдам кўрсатувчи ҳудудлараро хоспислар ташкил қилинмоқда.\nРеспублика ихтисослаштирилган онкология ва радиология илмий-амалий тиббиёт марказида «Электа Инфинитй» фирмасининг замонавий чизиқли тезлаткич нур бериш ускунаси ўрнатилганлиги мамлакатимизда онкология хизматини янада ривожлантириш ва аҳолига онкологик ёрдам кўрсатишни янги босқичга кўтаришда муҳим аҳамият касб этади.\n— Нур терапия онкологик беморларни даволашдаги асосий усуллардан биридир, — дейди тиббиёт фанлари доктори, профессор Абдувоҳид Хўжаев. — У жарроҳлик усули билан бирга комбинирланган ва алоҳида шаклда қўлланилади. Бундан ташқари, ушбу усул паллиатив ва симптоматик даво учун ҳам ишлатилади. Ривожланган давлатларда нур терапия онкологик беморларнинг 60 фоиздан ортиғини даволашда қўлланилади. Марказимизнинг «Электа Инфинитй» чизиқли тезлаткичи билан таъминланиши амалиётда нур терапиясидан кенг кўламда фойдаланишга, онкологик беморларни даволашда юқори самарадорликка эришишга олиб келади. Ушбу замонавий ускунанинг имкониятлари жуда кенг бўлиб, у даволовчи нурни нишонга максимал аниқликда ва дозада беради, шунингдек, соғлом тўқима ҳамда аъзолар зарарланишини минимал даражада қисқартиради. Ушбу меъёрга амал қилиш натижасида даволаш самарадорлиги ортади, беморлар ҳаёт сифати яхшиланади, ножўя таъсирларнинг қисқариши ҳисобига беморлар ногиронлиги камаяди.\nБундай самараларга эришиш учун дунёнинг ривожланган давлатларида қабул қилинган услуб сифатида нур терапиянинг замонавий ҳажмли (3Д) конформациялаш усули қўлланилади. Бугунги кунда бош-бўйин, кўкрак қафаси, қорин бўшлиғи ва кичик чаноқ аъзолари ўсма касалликларини даволашда ушбу технология «олтин» стандартдир. Бундан ташқари, нур терапиянинг ротацион услубда тутамлар интенсивлигини модуляция қилиш (ВМАТ) натижасида ускунанинг ўтказувчанлик қобилияти вақтининг 2-3 баробар қисқаришига эришилади. Бу эса, ўз навбатида, ўпка, простата бези каби ҳаракатчан аъзолардаги ўсма нишонларини даволашда жуда муҳимдир.


Диёрбек Ўразбоевнинг допинг масаласига расмий муносабат / Olamsport.com\nДиёрбек Ўразбоевнинг допинг масаласига расмий муносабат\nТеглар : Диёрбек Ўразбоев\nМатбуотда дзюдо бўйича Рио-2016 Олимпиадасининг бронза медали соҳиби, Осиё ўйинлари ғолиби, жаҳон ва Осиё чемпионатлари совриндори, Ўзбекистон Республикасида хизмат кўрсатган спортчи Диёрбек Ўразбоевдан олинган допинг таҳлилда тақиқланган модда аниқлангани ҳақида хабарлар чоп этилди.\nУнга кўра, Диёрбек Ўзбекистон Миллий антидопинг агентлигининг “Миллий тест рўйхати”га киритилган бўлиб, режали тарзда допинг-назоратидан ўтиши белгиланган. Жорий йилнинг 6 май куни спортчидан мусобақадан ташқари даврда допинг-синама олинган.\nТекширув натижасида спортчи томонидан Бутунжаҳон антидопинг кодекси ва Ўзбекистон Миллий антидопинг қоидаларининг 2.1-моддасида кўрсатилган антидопинг қоидабузарлиги содир этгани, яъни “Meldonium” тақиқланган моддаси истеъмол қилгани аниқланган.\n“Meldonium” тақиқланган моддалар рўйхатининг S4. Гормонлар ва метаболизм модуляторлари синфига мансуб ҳисобланади. Бунинг натижасида Ўразбоев 3 йил муддатга дисквалификация қилинди. Четлатиш 2021 йил 16 августдан 2024 йил 15 августга қадар этиб белгиланган.\nДзюдочи дисквалификация муддати тугагунга қадар Бутунжаҳон антидопинг кодекси ва Ўзбекистон Миллий антидопинг қоидаларининг 2.1-моддасида белгилаб қўйилганидек, халқаро ва миллий тоифадаги мусобақаларда иштирок этиши тақиқланади.\nЎзбекистон дзюдо федерацияси матни тўлиқ келтирилган хабар юзасидан ўз муносабатини билдиради. Диёрбек Ўразбоев миллий терма жамоа аъзоси сифатида охирги иштирок этган мусобақаси 2021 йилнинг 18-20 февраль кунларига тўғри келади. У шу санада Тел-Авив (Исроил)да ўтган “Катта Дубулға” турнирида қатнашган. Ушбу мусобақадан кейин бир неча бор ўқув-машғулот йиғинига таклиф қилинишига қарамай, иштирок этишни истамаган. Бу борада унинг ўзи ҳам, оила аъзолари ҳам огоҳлантирилган. Ўзи билан профилактик суҳбатлар ўтказилган. Вазият ижобий томонга ўзгармаса, миллий терма жамоадан четлатилиши бўйича огоҳлантириш берилган.\nШундан келиб чиқиб, Диёрбек Бахтиёр ўғлининг 2021 йилнинг февралидан то шу кунгача дзюдо билан шуғуланмай келаётгани, ташкил этилган ўқув-машғулот йиғинлари, халқаро мусобақаларда иштирок этмаётганини инобатга олган холда Ўзбекистон миллий терма жамоаси аъзолари рўйхатидан чиқарилган.\nШу ўринда хабарга ойдинлик киритиб кетамиз, допинг-таҳлил Ўзбекистон Миллий антидопинг агентлиги ходимлари томонидан олинган бўлиб, Диёрбек Ўразбоевнинг Рио-2016 Олимпиадасидаги медалига ҳеч қандай таъсир ўтказмайди.


Миллий хавфсизлик хизмати бир неча йирик валютафурушларни қўлга олди\n11:10 / 10.10.2017\nЎзбекистонда валюта сиёсатини эркинлаштириш, аҳоли ва бизнес вакилларидан чет эл валютасини сотиб олиш ва сотиш тартибини такомиллаштириш, айирбошлаш пунктлари тармоғини кенгайтириш бўйича чора-тадбирлар мажмуасини амалга ошириш давом этмоқда. Яқин келажакда бу йўналишда яна бир қадам ташланади - фуқароларга нақд хорижий валютани сотиш йўлга қўйилади.\nШу билан бирга, чет эл пул маблағларини ноқонуний сотиш билан шуғулланувчи «валютафурушлар», ушбу ўтиш даври мобайнида мамлакатнинг молиявий тизимига алоҳида хавф туғдиради. Улар нафақат иқтисодиётнинг яширин сектори ривожланишига ҳисса қўшадилар, балки мамлакат фуқароларини очиқчасига алдашади, уларни «талашади» ёки сохта долларларни таклиф этишади. Бутун мамлакатда бундай ҳуқуқбузарликлар билан курашиш учун Миллий хавфсизлик хизмати ва Бош прокуратура ҳузуридаги Департаментнинг махсус тезкор гуруҳлари тузилди, улар қора бозорни йўқ қилишга қаратилган рейдларни ўтказишда давом этмоқда.\nКуни кеча МХХ ва Департамент ходимлари Тошкентнинг Яккасарой туманида яшовчи 38 ёшли Бахтиёр Тожиевни жиноят устида қўлга олишди. У узоқ муддат давомида ўз уйида валютани ноқонуний айирбошлаш билан шуғулланган. Ушбу шахснинг яшаш жойи текширилганда, 110 евро, 19,1 минг доллар ва 268,5 миллион сўм миқдорида маблағ аниқланди. Пуллар кейинчалик «Ипотека банк» АТИБга топширилди.\nБундан ташқари, Хонобод (Андижон вилояти)да ўтказилган махсус амалиёт давомида 27 ёшли Камолиддин Юнусов ва 29 ёшли Азизбек Ботиров бир доллар учун 8150 сўмлик курсда 45,6 миллион сўмни 5 600 долларга ноқонуний равишда алмаштириб бериш чоғида қўлга олинди.\nБош прокуратура ҳузуридаги Департамент томонидан ушбу ҳолатлар бўйича Ўзбекистон Республикаси Жиноят кодексининг 177-моддаси (валюта қимматликларини қонунга хилоф равишда олиш ёки ўтказиш) бўйича ишлар қўзғатилди. Тергов давом этмоқда.\n2019 йилда фуқаролар томонидан қанча доллар сотилгани ва сотиб олингани маълум бўлди\nОёқ кийимлари ичида 40 минг АҚШ долларини яширинча олиб чиқишга бўлган уриниш фош бўлди\nБанкларда жисмоний шахслар билан валюта айирбошлаш операцияларини амалга ошириш тартибига ўзгартириш киритилади


Депутатлар Ўзбекистон ҳукумати аъзолигига номзодларни маъқуллади - Daryo\n19:52, 22.01.2020 38702\nДепутатлар Ўзбекистон ҳукумати аъзолигига номзодларни маъқуллади\nОлий Мажлис Қонунчилик палатаси 22 январь куни бўлиб ўтган мажлисда Вазирлар Маҳкамаси аъзолигига номзодларни кўриб чиқди ва маъқуллади. Номзодлар рўйхати парламент томонидан 21 январь куни бош вазир лавозимига тасдиқланган Абдулла Арипов томонидан тақдим этилган эди.\nНомзодлар дастлаб парламент қуйи палатасининг масъул қўмиталарида, шундан сўнг бешта сиёсий партияларнинг фракциялари томонидан кўриб чиқилган. Мажлисда ҳар бир номзод ҳаракат дастурини тақдим этган. Шундан сўнг савол-жавоблар бўлиб ўтган.\nВазирлар Маҳкамасининг аъзолари Президент томонидан тасдиқлангач, ўз вазифаларини бажаришга киришади, дея қайд этмоқда «Gazeta.uz».\nВазирлар Маҳкамаси аъзолари\nБош вазирнинг биринчи ўринбосари — Очилбой Жуманиёзович Раматов (1962 йилда туғилган, 2019 йил февралидан бери бош вазир биринчи ўринбосари — транспорт вазири лавозимида ишлаб келаётган эди).\nБош вазир ўринбосари — молия вазири — Жамшид Анварович Қўчқоров (1964 йилда туғилган, 2019 йил февралидан бери бош вазир ўринбосари — молия вазири сифатида ишлаб келаётган эди).\nБош вазир ўринбосари — Туризмни ривожлантириш давлат қўмитаси раиси — Азиз Абдуқаҳҳорович Абдуҳакимов (1974 йилда туғилган, 2019 йил февралидан бош вазирнинг ижтимоий ривожланиш масалалари бўйича ўринбосари эди).\nБош вазир ўринбосари — Ўзбекистон хотин-қизлар қўмитаси раиси — Элмира Эркиновна Боситхонова (1958 йилда туғилган, 2019 йил июнидан бери бош вазир ўринбосари — Ўзбекистон хотин-қизлар қўмитаси раиси лавозимида ишлаб келаётган эди).\nТранспорт вазири — Элёр Мажидович Ғаниев (1960 йилда туғилган, 2019 йил январидан бери бош вазирнинг инвестициялар ва ташқи иқтисодий алоқалар бўйича ўринбосари сифатида ишлаб келаётган эди).\nҚурилиш вазири — Ботир Эркинович Зокиров (1963 йилда туғилган, 2019 йил сентябридан бери қурилиш вазири).\nУй-жой коммунал хизмат кўрсатиш вазири — Музаффар Холдорбоевич Солиев (1975 йилда туғилган, 2017 йил июлидан бери уй-жой коммунал хизмат кўрсатиш вазири).\nИқтисодиёт ва саноат вазири — Ботир Асадиллаевич Хўжаев (1956 йилда туғилган, 2019 йил январидан бери иқтисодиёт ва саноат вазири, вазирлик номи ўзгаргунча — 2017 йилдан иқтисодиёт вазири эди).\nБандлик ва меҳнат муносабатлари вазири — Нозим Бахтиёрович Ҳусанов (1976 йилда туғилган, 2019 йил сентябридан бери бандлик ва меҳнат муносабатлари вазири).\nИнвестициялар ва ташқи савдо вазири — Сардор Ўктамович Умурзоқов (1977 йилда туғилган, 2019 йил январидан бери инвестицилар ва ташқи савдо вазири).\nЭнергетика вазири — Алишер Саидаббосович Султонов (1967 йилда туғилган, 2019 йил февралидан бери энергетика вазири, ўшандаёқ унга ёқилғи-энергетика ва саноатнинг асосий тармоқлари масалалари бўйича бош вазир маслаҳатчиси вазифаси юклатилган эди).\nҚишлоқ хўжалиги вазири — Жамшид Абдуҳакимович Хўжаев (1979 йилда туғилган, 2019 йил январидан бери қишлоқ хўжалиги вазири).\nСув хўжалиги вазири — Шавкат Раҳимович Ҳамроев (1964 йилда туғилган, 2018 йил февралидан бери сув хўжалиги вазири).\nАдлия вазири — Русланбек Қуролтоевич Давлетов (1980 йилда туғилган, 2017 йил августидан бери адлия вазири).\nОлий ва ўрта махсус таълим вазири — Ином Уришевич Мажидов (1963 йилда туғилган, 2017 йил июнидан бери олий ва ўрта махсус таълим вазири).\nХалқ таълими вазири — Шерзод Ҳотамович Шерматов (1977 йилда туғилган, 2018 йил июнидан бери халқ таълими вазири).\nМактабгача таълим вазири — Агриппина Василевна Шин (1958 йилда туғилган, 2017 йил октябридан бери мактабгача таълим вазири).\nСоғлиқни сақлаш вазири — Алишер Қаюмович Шодмонов (1962 йилда туғилган, 2017 йил февралидан бери соғлиқни сақлаш вазири).\nЖисмоний тарбия ва спорт вазири — Дилмурод Ҳамидуллаевич Набиев (1978 йилда туғилган, 2018 йил июлидан бери жисмоний тарбия ва спорт вазири).\nИнновацион ривожланиш вазири — Иброҳим Йўлчиевич Абдураҳмонов (1975 йилда туғилган, 2017 йил ноябридан бери инновацион ривожланиш вазири).\nАхборот технологиялари ва коммуникацияларини ривожлантириш вазири — Шуҳрат Муҳаммаджонович Содиқов (1969 йилда туғилган, 2018 йил августидан бери ахборот технологиялари ва коммуникацияларини ривожлантириш вазири).\nМаданият вазири — Озодбек Аҳмадович Назарбекович (1974 йилда туғилган, 2017 йил августидан бери маданият вазирининг биринчи ўринбосари эди).\nМудофаа вазири — Баҳодир Низомович Қурбонов (1969 йилда туғилган, 2019 йил февралидан бери мудофаа вазири).\nИчки ишлар вазири — Пўлат Раззоқович Бобожонов (1961 йилда туғилган, 2017 йил сентябридан бери ички ишлар вазири).\nТурсинхон Худойбергенов (ўнгда).\nФавқулодда вазиятлар вазири — Турсинхон Айдарович Худойбергенов (1951 йилда туғилган, 2016 йил декабридан бери Президент маслаҳатчиси. 2018 йил апрелида унга фавқулодда вазиятлар вазирининг мажбуриятлари юклатилган).\nТашқи ишлар вазири — Абдулазиз Ҳафизович Комилов (1947 йилда туғилган, 2012 йил январидан бери ташқи ишлар вазири).\nДавлат қўмиталари раислари\nЭкология ва атроф-муҳитни муҳофаза қилиш давлат қўмитаси раиси — Баҳром Тўлқинович Қўчқоров (1972 йилда туғилган, 2017 йилдан бери Экология ва атроф-муҳитни муҳофаза қилиш давлат қўмитаси раиси).\nМудофаа саноати давлат қўмитаси раиси — Ойбек Ортиқович Исмоилов (1976 йилда туғилган, 2018 йил ноябридан бери мудофаа вазирининг қуролланиш ва таъминот бўйича ўринбосари эди).\nДавлат статистика қўмитаси раиси — Баҳодир Абдусаломович Бегалов (1968 йилда туғилган, 2017 йил майидан бери Давлат статистика қўмитаси раиси).\nДавлат солиқ қўмитаси раиси — Беҳзод Анварович Мусаев (1973 йилда туғилган, 2018 йил декабридан бери Давлат солиқ қўмитаси раиси).\nДавлат геология ва минерал ресурслар қўмитаси раиси — Бобир Фарҳодович Исломов (1984 йилда туғилган, 2017 йил июлидан бери Давлат геология ва минерал ресурслар қўмитаси раиси).\nДавлат божхона қўмитаси раиси — Муротжон Бердиалиевич Азимов (1976 йилда туғилган, 2018 йил февралидан Давлат божхона қўмитаси раиси).\nЕр ресурслари, геодезия, картография ва давлат кадастри давлат қўмитаси раиси — Абдушукур Ҳамидович Абдуллаев (1959 йилда туғилган, 2017 йил мартидан бери Ер ресурслари, геодезия, картография ва давлат кадастри давлат қўмитаси раиси).\nЎрмон хўжалиги давлат қўмитаси раиси — Низомиддин Жалилович Бакиров (1968 йилда туғилган, 2017 йил майидан бери Ўрмон хўжалиги давлат қўмитаси раиси).\nВетеринария ва чорвачиликни ривожлантириш давлат қўмитаси раиси — Баҳромжон Тўраев Норқобилов (1973 йилда туғилган, 2019 йил мартидан бери Ветеринария ва чорвачиликни ривожлантириш давлат қўмитаси раиси).\nСаноат хавфсизлиги давлат қўмитаси раиси — Бахтиёр Ваҳобович Ғуломов (1966 йилда туғилган, 2019 йил февралидан бери Саноат хавфсизлиги давлат қўмитаси раиси биринчи ўринбосари ва қўмита раиси вазифасини бажарувчи эди).\n13:31 Бугун 315\n13:16 Бугун 1039\n13:01 Бугун 4455\n12:32 Бугун 5356\n14:50, 26.02.2020 185727\n10:15, 25.02.2020 124499\n07:44, 26.02.2020 119962\n15:44, 25.02.2020 109171


7 ЙИЛЛИК ДАРДНИНГ ИСИТМАСИ » "Жиззах овози" газетаси расмий сайти\n7 ЙИЛЛИК ДАРДНИНГ ИСИТМАСИ\nҲар бир воқеанинг ўзига хос сабаблари бор. 2018 йилнинг куз фаслида пахтазор майдонида бўлиб ўтган илк учрашув кейинчалик томонлар ҳаётида сезиларли ўзгаришлар рўй бериши учун хизмат қилди.\nХалқ депутатлари туман Кенгашининг депутати Баҳринисо Сувонқулова эслайди:\n- Оилалардан ҳашарга чиқадиган вакилларнинг бари билан тез орада танишиб олдик. Кўнгиллилардан тузилган отряд аъзоларининг асосий қисми белгиланган режани ошириб бажарарди. Энг яхши деб топилган ҳашарчиларга озиқ-овқат маҳсулотлари терилган пахта учун тўланадиган пул билан қўшиб топширилиши анъанага айланганди.\nДам олиш пайтида бир-биримиз билан фикр алмашардик. "Қатортол" маҳалла фуқаролар йиғинидаги "Буюк Турон” кўчасининг 50-уйидаги муаммолар ҳақида дастлаб ўша хонадон соҳибидан эшитганман. Суҳбатдошим гап орасида турмуш ўртоҚи бетоблигини айтди…\nМулоқот чоғида опа эркак киши барибир нимадандир истиҳола қилаётганини тушунди. Мавсум якунланганидан сўнг оила билан танишишни кўнглига тугиб қўйди.\nДарднинг келиши осон, кетиши эса қийин экан. "Буюк Турон" кўчасида умргузаронлик қиладиган Дилфуза Аҳмедова кутилмаганда ётиб қолди. Тошкент шаҳри ва Самарқанд вилоятларидаги шифохоналарда даволанди. 2-гуруҳ ногиронига айланди. Аммо қанчалик қийналмасин мушкулини осон қилиш мақсадида ҳеч кимдан мадад сўрамади. Одамлардан андиша қилди, маломатда қолишдан уялди.\nУй бекасининг раъйига қараб икки нафар болаларнинг отаси ҳам ишлашни тўхтатди. Ахир, нима қилсин. Бошқа чора йўқ. Эру-хотин ана шундай шароитда ҳам фарзандларнинг ўқиш ва машғулотларга бориши ҳақида ўйлашди. Мутасаддилардан гап эшитмаганига шукур қилиб яшашди.\nҲаш-паш дегунча ўтган етти йил оралиғида хонадоннинг муаммолари бўй чўзди. Бу орада оилани газ тармоғидан узиб қўйишди. Ўаммасига қарздорликни сабаб қилиб кўрсатишди…\nВаъдасида турган Баҳринисо Сувонқулова оила аъзоларини тушкун бир кайфиятда учратди. Қанчалик қийин бўлмасин, меҳмон Дилфузанинг кўнглига йўл топди. Кўп йиллик тажриба, илиқ муомала, босиқлик беҳудага кетмади.\nИш режасидан келиб чиқиб йўлга қўйилган депутатлик қабулига Сувонқулова туман адлия бўлими бошлиғини таклиф этди. Ҳамфикрлар яна Дилфуза Аҳмедовани йўқлаб боришди. Қабул якунида бемор аёлга дори-дармонлар ва энг зарур тиббиёт воситалари олиб берилди.\nЎзбекистон Халқ демократик партияси вилоят Кенгаши ҳузуридаги Жамоатчилик қабулхонаси ташаббуси билан "Мўлканлик" маҳалла фуқаролар йиғинида ўтказилган сайёр қабулда ҳудудда содир бўлган фавқулодда ҳодисанинг келиб чиқиши сабаблари таҳлил қилинди.\nЕтти йил олдин кичик яра кўринишида намоён бўлган хасталик лоқайдлик ва совуққонлик сабаб катта муаммо кўринишини олди. Вилоят марказидан меҳмонлар, сиёсий партиядан маҳаллий Кенгаш депутати этиб сайланган Тўлқин Шерматов, Шамси Абдураҳимова келганини эшитишган шекилли, бир зумда тиббиёт ходимлари ҳам пайдо бўлиб қолишди. Янги қурилган, тўлиқ таъмирлашга муҳтож хонадоннинг доимий назоратда туришини айтишди.\nАммо бу иддао тез орада рад этилди. Маълум бўлишича, Ибн Сино шогирдлари бемор ҳузурига охирги марта … 11 январда келишган экан. Шунинг учун ҳеч ким улар билан баҳслашиб ўтирмади.\nОчиғини айтганда, эътирозлар фақат қишлоқ оилавий пункти мутасаддиларигагина тегишли эмас. Яшириб нима қилдик, патронаж ҳамшираси, умумий амалиёт шифокорларининг нафақат Дилфуза Аҳмедова, балки бошқалар ҳузурига ҳам мунтазам боришмагани бор гап.\nФуқароларнинг ўзини ўзи бошқариш органидаги ижтимоий қўллаб-қувватлаш, хотин-қизлар билан ишлаш, вояга етмаганлар бўйича комиссия нима иш билан шуҚулланди? Дилфуза илгари бошқа маҳаллада яшаб келгани, "Қатортол"да сўнгги йилларда истиқомат қилаётгани масаланинг моҳиятини ўзгартирадими?\nЎзбекистон Ёшлар иттифоқи, сиёсий партияларнинг бошланҚич ташкилотлари етакчилари, фуқаролар йиҚинларининг диний-маърифат ва маънавий-ахлоқий тарбия масалалари бўйича маслаҳатчилари, бугунги кундаги хотин-қизлар билан ишлаш ва оилаларда маънавий-ахлоқий қадриятларни мустаҳкамлаш бўйича мутахассислар нега хотиржам?\nЭнг ачинарлиси, ҳудуддаги 1-секторнинг собиқ раҳбарияти (Сайфиддин Исмаилов) оилалардаги муҳитни яхшилашга эмас, қо-Қоздаги рақамларни кўпайтиришга асосий эътиборни қаратди. Натижада, қишлоқ аҳ-лининг кўпгина муаммолари амалда ҳал этилмай келинди. Фуқароларда маҳаллий бошқарувга ишонч йўқолди.\n- Энди бундай ишлаб бўлмайди,- деди Ўзбекистон Халқ демократик партияси вилоят Кенгашининг раиси, халқ депутатлари туман Кенгашининг депутати Ўрол Ўрозбоев. - Бу йўналишдаги саъй-ҳаракатларни ҳозир бошламасак, эртага кеч бўлиши аниқ.\nСайёр қабулда таъкидланганидек, "Тошкентлик” маҳалла фуқаролар йиғинидаги Оққайин, Чаманзор, Бирлашган, Зангиота, Низомий, Тошкентлик кў-чаларидаги хонадонларнинг 400 тасида сўнгги 2-3 йиллардан буён табиий газ босими ўта пастлиги кузатилмоқда. Ёшлик, Чуқурсой ва Уч йўл кўчалари таъмир-ланишга муҳтож. Бу фикрни "Қўшкўприк", "Қатортол" маҳалла фуқаролар йиғинларидаги Марварид, Шаршара, Қулама, Акмал Икромов кўчалари мисолида айтиш ўринлидир.\n"Мўлканлик" маҳалла фуқаролар йиғини ҳудудида аҳолининг сони кескин кўпайди. Бу жараён янги умумий ўрта таълим мактабига эҳтиёжни орттираяпти.\n2-гуруҳ ногирони Наргиза Зокиржонова даволанишни давом эттириш учун республика шифохонасига йўлланма ажратилиши борасида ёрдам сўраб сайёр қабулга келибди. Аёлга бу ишни ижобий ҳал қилиш борасида маслаҳат берилди.\nСайёр қабулда фуқароларнинг муаммолари ечимига асосий эътибор қаратилди. Вилоят соғлиқни сақлаш бошқармаси, вилоят бўйича газ таъминоти ҳудудий филиали, Шароф Рашидов тумани ҳокимлиги раҳбарияти томонидан Дилфуза Аҳмедовани ижтимоий муҳофаза қилиш, унинг ногиронлик тоифасини қайта кўриб чиқиш, турмуш ўртоҚига амалдаги қонунчилик асосида нафақа тайинлаш масалалари киритилган депутатлик сўрови доирасида қараб чиқилмоқда. Бемор аёлнинг операция қилиниши ва даволаниши таъминланади. Ўар бир мурожаат ижобий ечим топиши учун шахсий жавобгарлик саъй-ҳаракатларда ўз ифодасини топади.\nЎзбекистон Республикаси "Халқ депутатлари вилоят, туман ва шаҳар Кенгаши депутати тўғрисида"ги Қонунининг 8-моддаси бажарилишига муносабат билдириш узоққа чўзилмади. Давлатимиз раҳбарининг 2019 йил 8 январдаги "Ҳудудларни комплекс ижтимоий-иқтисодий ривожлантириш бўйича секторлар фаолиятини янада такомиллаштиришга доир қўшимча чора-тадбирлар тўғрисида"ги қарорига асосан янгидан ташкил этилаётган 1-сектор мутасаддилари ҳамда "Соғлом авлод учун" хайрия фонди туман таянч маскани раҳбарлари Дилфуза Аҳмедовани йўқлашди.\nБаҳринисо Сувонқулова ҳам ҳар доимгидек хайрли ишларга бош-қош. Синглисидай яқин, сирдоши бўлиб қолган аёлнинг ташвишларини осон қилиш, қувончларига шерик бўлиш ҳақида ўйлаяпти.\nДонишмандлар "Дунёни яхшилик қутқаради", дейишади. "Қатортол"даги бу гўшанинг ташвишлари арийдиган лаҳзалар узоққа чўзилмайди. Бу муҳитни ўзбекона бағрикенглик, саховатпешалик яратади. Ҳамма гап унинг тамал тошида. Баҳринисо Сувонқулова қўйган тамал тоши каттаю кичикка меҳр кўрсатиш ҳеч қачон вақт, сарҳад танламаслигини ҳамиша эсга солиб туради.\n» МАҚСАД - ТАРАҚҚИЁТ ЙЎЛИНИ ҲОЛИСОНА ВА ТАНҚИДИЙ БАҲОЛАШ\n» ШАХСИЙ НАМУНА ДОИМО КЕРАК


Proclaiming the Word - Раббий Исо. У қандай ва У нима қилади? | Ваъзлар режаси\nРаббий Исо. У қандай ва У нима қилади?\n(Ваҳий, 3, 7-9 бўйича)\nФиладелфия жамоати Ваҳий китобидаги етти жамоатлардан кўра кўпроқ меҳнат қилган жамаотдир. Жамоат ўз вазифасига содиқ эди. Улар Раббимизга яқин яшашган ва Унда уларга қарши айблов, ҳатто унинг гуноҳи ҳақида бир оғиз сўз ҳам йўқ эди. Аммо келажак уларга қийинроқ гавдаланди. Раббий Исо улар учун очиб турган эшикдан ўта олишармикан?\nРаббий Исо - Ёзувчи.\nВаҳий 3, 7-13да Раббий Исо мактуб олаётганларга Ўзини тушунарли тилда таништирган.\n1. У муқаддас (Ваҳий 3, 7).\nРаббий Исо аҳлоқан мукаммал, ҳеч қандай айбсиздир. Унинг ҳулқ-атвори ҳам мукаммал. Муқаддаслик – Худонинг муҳим сифати. ‘Муқаддас’ – бу Худонинг энг таниқли унвонларидан биридир. Ишаё 43, 15да Худо эълон этади, ‘Мен Эгангизман, Муқаддасингиз, Исроил Яратувчиси, Шоҳингиз’. Биз Исо муқаддас Худо эканлигини тушуниб етишимиз керак. У муқаддас – шунинг учун У гуноҳни ёмон кўради. Имонсизлар ўзларини гуноҳ билан боғлиқ муаммоларини ҳал қилиб беришига Унга рухсат беришлари керак. У муқаддас – шунинг учун имонлилар ҳам муқаддас бўлишлари керак.\n2. У Ҳақ (Ваҳий 3, 7).\nРаббий Исо ҳаммаси устидан бир Ўзи турибди. У – бутунлай ишонса бўладиган ва умид қиладиган Зотдир.\nУ Ўзини "Ҳақ" деб атайди; асл нусҳада (анатенос), бу сўз чиндан ҳақиқий, аниқ ва соҳта қилиб бўлмас деганини англатади. Раббий Исода биз воқеликни топамиз. У ҳақида фикр юритганимизда Мутақо Ҳақиқат билан тўқнашамиз. Исо ҳақиқий. Ҳақиқий бўлиш бу Унинг айтган ҳар бир сўзи ҳақиқий Худо Каломи эканлигини ва Унинг ҳамма ваъдалари бажарилишини англатади. Шунинг учун қутқарилиш масаласида Унга суянишимиз ва Унга ишонишимиз мумкин. Имонли сифатида Раббий Исо бизга ҳақиқатни гапираётганини тушунишимиз керак. Агар У бизга имконият берса – биз уни ишлатишимиз ва У нима қилишимизни истаса, ўшани қилишимиз керак.\n3. У Довуднинг калитларига эга (Ваҳий 3, 7).\nКалит ҳокимятни англатади. Раббий Исо ‘Довуд калитининг’ эгаси. Довуд калити эсалатилган бошқа жой, бу Ишаё пайғамбарини китоби (Ишаё. 22, 20-23). Шоҳ Ҳизқиё даврида Элёқимга Довуд хонадонинг калити топширилди. Бу калит Довуд хонадонини ва ундаги Яҳудия шоҳларининг бойликларини очарди. Элиёқим Довуд уйига ким кириш, ким кирмаслиги назорат қилган. У шоҳдан кейин иккинчи шахс бўлиб, шоҳни олдига ким кириш, ким кирмаслиги ҳам назорат қилаган. У эшикларни очиб-ёпувчи бўлган.\n4. Уларни севган (Ваҳий 3, 9).\nРаббий Исо филаделфияликларнинг қийин аҳволини тушунарди. Раббий Исо уларга энг юқори бахтни тиларди. (Юҳанно 16, 27). Филаделфияда яшаётганлар (биродарлик севгиси) Худо севсининг хусусияти эди. Масиҳнинг қурбонлигини асосий сабаби, ҳалок бўлаётган гуноҳкорларга нисбатан севгидир, имонсизлар буни билиши керак. У катта қутқариш истагига эга, чунки У уларни севади. (Юҳанно 3, 16; Рим. 5, 8).


Шайх Муҳаммад Содиқ Муҳаммад Юсуф ҳазратларининг ўрнини ким боса олади? | Azon.uz - Ахборот-таҳлилий портал\n10:00 14.06.2018 6411\nАввал хабар берганимиздек журналист Жасур Ҳамроев ва Azon.uz таъсисчиси Мубашшир Аҳмад домла ўртасида ижтимоий тармоқларда жонли мулоқот бўлиб ўтди.\nЖасур Ҳамроев тармоқ фойдаланувчиларидан келган саволларни ўқиб эшиттирди. Жумладан шаух Муҳаммад Содиқ Муҳаммад Юсуф ҳазратлари ҳақида қуйидагича савол берди.\n«Ўзбекистонда шайх ҳазратларини ўрнини тўлдирувчи кимни кўрасиз?»\n«Мен бу саволга ҳам аниқ жавоб беролмайдиган кишиман. Сабаби, шайх ҳазратлари вафот этганларидаям роса бахс кучайиб кетган. Аллоҳ таоло шахй ҳазратларини раҳмат қилсин. У кишининг ўрнини уммат ҳеч қачон тўлдира олмайди. Бу аниқ нарса. Ўша пайтда роса бахс мунозара кўпайди-ким энди шайх бўлади деган. Мен шу пайт ёзганман. Бу шайх мақоми, айниқса бизнинг шайхимиздек шайх мақоми инсонлар талаб қилиб ёки кимлардир томонидан қўйиладиган мақом эмас. Бу Аллоҳ таоло томонидан бериладиган мақом. Чунки, Аллоҳ таолога тақволари, ихлослари, ибодатлари, яқинликлари, туфайли Аллоҳ таоло берган бир мақом. Уни инсон мен шунақа бўламан деб пул билан ҳам, мансаб билан ҳам бошқа билан ҳам ҳал қилолмайди. Шунинг учун Аллоҳдан сўраймиз, гарчи у кишининг даражасида ҳеч ким бўла олмаса ҳам у кишидан қуйироқ бўладими ёки у кишининг баъзи бир вазифасини адо этадими, ёки жамоавий шаклда бўладими, шунақанги кишилар чиқишлигини Аллоҳ таолодан сўраймиз, умид қиламиз. Балки ўзларини вазифаларини бажариб турган инсонлар бордур ҳам. Аллоҳ таоло уларга тавфиқ берсин деймиз», деб айтди Мубашшир домла.\n16:00 13.07.2018 1480\n09:30 09.07.2018 6334\n00:00 15.06.2018 1012\n16:00 14.06.2018 3387


Санкт-Петербургдаги терактда Қирғизистон фуқароси гумон қилинмоқда\nСанкт-Петербургдаги теракт келиб чиқиши Ўрта Осиёдан бўлган худкуш-террорчи томонидан амалга оширилгани гумон қилинмоқда. 04.04.2017, Sputnik Ўзбекистон\n12:05 04.04.2017 (янгиланди: 13:01 04.04.2017)\n© Sputnik / Владимир Астапкович / Фотобанкка ўтишМетрода хавфсизлик чоралари\nСанкт-Петербургдаги теракт келиб чиқиши Ўрта Осиёдан бўлган худкуш-террорчи томонидан амалга оширилгани гумон қилинмоқда.\nТОШКЕНТ, 4 апр — Sputnik. Қирғизистон Миллий хавфсизлик давлат қўмитаси вакили (МХДҚ) Санкт-Петербургда амалга оширилган терактда Қирғизистон фуқароси гумон қилинаётганини хабар қилди.\n"Ҳа, биз гумон қилинаётган шахс Қирғизистонлик эканинни тасдиқлаймиз, лекин у Россия фуқароси. Ҳозир биз россиялик ҳамкасабаларимиз билан бирга қидирув олиб бормоқдамиз", — деди МХДҚ вакили Рахат Сулайманов Sputnik Қирғизистон мухбирига.\nЭслатиб ўтамиз, 3 апрел куни Санкт-Петербург метросининг "Сенная площадь" ва "Технологический институт" бекатлари орасида вагон ичида портлаш содир бўлди. Фожеада 11 киши қурбон бўлди, 45 киши жароҳатланди.\nДастлабки хабарларга кўра, ушбу теракт худкуш-террорчи томонидан амалга оширилган. Портловчи модда 600-700 грамм тротил эквиваленти қувватига эга бўлган ва инсон танасига жароҳат еткизувчи кичик метал жисмлар билан қопланган бўлган. Портлаш жойида Ўрта Осиёлик шахснинг танаси топилган.\nАйни дамда, ушбу мудҳиш ишни амалга оширишда 1995 йилда Ўшда туғилган, кейинчалик Россия фуқаролигини олган Акбаржон Жалилов гумон қилинмоқда.


Иссиқ кунлардан сўнг Ўзбекистонга яна совуқ...\n17.04.2021 15:22 0 4556\nРеспублика Гидрометеорология маркази эртага, 18 апрель куни ва келгуси ҳафтада кутилаётган об-ҳаво маълумотларини тақдим қилди.\nЭртага Тошкентда ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 12-14, кундузи 22-24 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Айрим жойларда шамолнинг тезлиги секундига 15-20 метргача кучайиши мумкин. Кечаси 10-15 даража илиқ, кундузи 25-30 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 10-15 даража илиқ, кундузи 25-30 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 9-14, кундузи 22-27 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17, кундузи 23-28 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, баъзи жойларда ёмғир ёғиб, момақалдироқ бўлиши мумкин. Шарқдан секундига 7-12 метр тезликда шамол эсади. Айрим жойларда шамолнинг тезлиги секундига 15-20 метргача кучайиши мумкин. Кечаси 10-15, кундузи 20-25 даража илиқ бўлади.\nРеспубликамизнинг тоғли ҳудудларида ҳаво ўзгариб туради, тоғолди ва тоғли туманларда ёмғир ёғиб, момақалдироқ бўлиши мумкин. Тошкент ва Наманган вилоятларининг 2000 метрдан баланд бўлган тоғли ҳудудларида қор кўчиши хавфи бор. Шарқдан секундига 7-12 метр тезликда шамол эсади. Айрим жойларда шамолнинг тезлиги секундига 15-20 метргача кучайиши мумкин. Кечаси 4-9, кундузи 14-19 даража илиқ бўлади.\n20 апрелдан Ўзбекистон ҳудудига шимолий-ғарбий оқим билан Россия ҳудудларидан совуқ ва нам ҳаво массалари кириб келиши бошланади. 20-21 апрелда кўпгина вилоятларда (республиканинг шимолидан ташқари) ёмғир ёғади, шамолнинг кучайиши кутилмоқда. Ҳафтанинг ўртасига келиб, ҳарорат 10-12 даражагача пасаяди.\nЎзгидромет баҳор ҳавоси ўзгарувчанлигини, баҳорда синоптик жараёнлар жуда тез-тез ўзгариб туришини ҳам қўшимча қилган.\nЖамият 16/05, 08:42\nЖамият 15/05, 13:42\nЖамият 14/05, 22:39


Юртимизда коронавирус инфекциясини юқтирганлар сони 624 нафарга етди\n2020 йил 10 апрель соат 10:00 ҳолатига кўра, Ўзбекистонда коронавирус инфекцияси қайд этилганлар сони 624 нафарни ташкил қилмоқда.\nБугун дунё парламентлари қандай ишлаяпти? Ўзбекистон парламентичи?\nCOVID-19 инфекцияси кучайиб бораётган бир пайтда парламентлар ҳам коронавирус келтириб чиқарган инқироз салбий оқибатларининг олдини олишга қаратилган қонунларни қабул қилиши керак. Шу сабабли, парламентларнинг пандемия пайтида қандай фаолият юритаётгани билан қизиқдик.\nТоморқа: Бемеҳнат ҳикмат йўқ\nМамлакатимизда омилкор инсонлар тажрибаси асосида ҳар йили томорқадан 2-3 марта ҳосил олиш оммалашмоқда. “Ҳар бир оила – тадбиркор” дастури доирасида ҳудудларда камида 1-1,5 сотихли иссиқхоналар ташкил этилаётгани бунда муҳим аҳамият касб этади.\nОчиғини айтганда, Президентимиз Шавкат Мирзиёев миллатимиз ва давлатимиз борлиғи билан боғлиқ айрим масалалар ҳақида куюнаётиб, бу тасодифми ёки қонуниятми, саволини ўртага ташлаганларидан бери камина ўйларида ҳаловат йўқолган-қўйган.\nБугун буюк саркарда, жаҳонгир Амир Темур таваллуд топган кун.\nУнда партиянинг вилоят, туман-шаҳар Кенгашлари ходимлари масофадан туриб, ўз уйларида иштирок этмоқдалар.\nБугунги кунда инсоният мураккаб даврни бошидан кечирмоқда.\nСирдарё вилоятида қанча фуқаро тиббий кузатувга олинган?\nУшбу олинган намуналарда коронавирус касаллиги аниқланмади.\nПандемия уйимизга михлаб қўйган бўлса-да, томорқада меҳнат қилишдан маҳрум қилолмайди\nАлбатта, бу ҳозир энг тўғри йўл ҳисобланади. Зеро, бугунги замоннинг талаби ўзгача, шароитлар бошқача.\nЛев Свердлов: пандемияга қарши курашда халқаро ҳамкорлик зарур\nБугун дунё ҳамжамияти, халқаро ташкилотлар коронавирусга қарши курашмоқда.\nКамбағалликни қандай қилиб камайтирса бўлади?\nХалқнинг меҳрини қозониш билан бирга бундан 13 йил муқаддам ноҳақ айбланиб, умрининг ўн йилини панжара ортида ўтказган.\nНазорат ишлари масофадан баҳоланмоқда\nЮртимизнинг барча таълим муассасаларида “COVID-19” коронавируси сабаб навбатдан ташқари таътил берилди.\nҚиморбозга карантин кор қилмайдими?\nНавоийда карантин қоидаларини қасддан бузган қиморбозлар қўлга олинди.\nШифокорларнинг коронавирусни оммавий юқтириб олгани текширилади\nБу ҳақда Қирғизистон Соғлиқни сақлаш вазирлиги маълум қилган.\nКарантин кузатуви муддатини тамомлаган фуқаролар бирин-кетин яшаш жойларига қайтарилмоқда.\nДарҳақиқат, ўз тарихини билмаган халқ таназзулга маҳкумдир.\nШаҳрисабз тоғлардан шарқираб оқиб келувчи дарёлар ҳавзасида макон топган.\nОБ-ҲАВО МАЪЛУМОТИ: 10 апрель кунги ҳаво ҳарорати ҳақида маълумот\nРеспублика Гидрометеорология марказининг хабар беришича, 10 апрель куни Тошкентда ҳаво ўзгариб туради, ёғингарчилик бўлмайди.\nАмир Темурнинг йиғма масжидига қандай таъриф берилган?\nАмир Темур тарихда бунёдкор ҳукмдор, ободлик ва фаровонлик тимсоли сифатида ҳам ном қозонган.


Араб дунёсида кўпхотинлиликнинг урфдан қолиши сабаблари маълум қилинди » Ўзбекистон янгиликлари – Zamin.uz\n04 декабрь 2019, 09:48\nЛивия, Марокаш, Тунис, Жазоир ва Мавритания каби араб мамлакатларда кўпхотинлилик тобора урфдан қолмоқда. Бу ҳақда Марокашдаги Муҳаммад VI номли социология университети профессори Мухтор ал-Ҳаррас араб дунёсида оила ҳолати мавзусига бағишланган форумда маълум қилди.\nОлимнинг маълум қилишича, Ливияда мураккаб вазият ва иқтисодий сабабларга кўра, кўпхотинлилик ҳолатлари сони камайди. Тунисда эса 1975 йилда кўпхотинлиликни тақиқловчи қонун қабул қилинган. Марокашда 2004 йилда бир вақтнинг ўзида бир нечта никоҳдан ўтишга тўсиқ қўядиган қонун қабул қилинди. Хусусан, бир неча хотинга уйланишни истаган эркак бир нечта шартларни бажариши лозим, хусусан, биринчи хотиннинг рухсатини олиш шартлардан бири саналади.\nҚайд этилишича, Жазоирда кўп хотинли эркаклар сони жуда кам. Жамиятда эса кўпхотинлилик ғояси қўллаб-қувватланмайди. Мавританияда кўпхотинлилик жамиятнинг муайян қатламлари орасидагина кенг тарқалган.\nОлимнинг айтишича, кўпгина араб давлатларида кўпхотинлилик ўз долзарблигини йўқотаётганининг сабаби сифатида эркакларнинг бугунги кунда барча хотинлари ва болаларини тенг даражада таъминлай олмаслиги кўрсатилмоқда.\nАраб аёллари орасида эса кўпхотинлиликнинг адолатсизлиги, бундай ҳолатларда кўпинча аёллар ва болалар ҳуқуқлари бузилиши ҳақидаги фикр тобора кенг оммалашмоқда.\nТаъкидланишича, Мағрибдаги араб давлатларида эркаклар ҳали ҳам ўз аёлларининг ишлашини қабул қила олмайди. Ушбу давлатларда оилаларнинг учдан бир қисмида аёлнинг ишлаши эр билан келишмовчиликларга сабаб бўлади. Минтақанинг энг феминистик мамлакати ҳисобланадиган Тунисда айнан шу турдаги келишмовчиликлар кўпроқ учрайди.\nЯнгиликлар » Дунё » Араб дунёсида кўпхотинлиликнинг урфдан қолиши сабаблари маълум қилинди\n07:00 БАА араб давлатларига фазони биргаликда забт этишни таклиф қилди\n07:43 Москва муфтийси Россияда кўпхотинлиликни қонунийлаштиришга чақирди\n09:13 Қатар амири Араб давлатлари лигаси саммити очилишини тўсатдан тарк этди\n23:13 Тунислик аёллар кўпхотинлиликни қонунийлаштиришни талаб қилмоқдалар\n15:49 Россия Қатар билан боғлиқ вазиятдан жиддий ташвишда


Муҳаббатимнинг антиқа инжиқликлари | Суғдиёна биринчи аёллар электрон журнали\nМуҳаббатимнинг антиқа инжиқликлари\nҲамма дардини кимгадир айтади. Мен-чи, мен кимга айтай? Онамга айтолмайман — бир! «Ўзинг пиширган ош», дейди. Опа-синглимга айтолмайман — икки! «Поччам жуда яхши, ўзингиз ёмон», деган гапни эшитиш менга оғирлик қилади. Дугоналаримга ҳам «ёрила» олмайман — уч! Чунки ишонишмайди!\nХуллас, айтсам дилим, айтмасам тилим куядиган дардларимни сизларга айтиб қўя қолай. Йигирма уч йил оқ отда келишини кутган шаҳзодам мени ҳамма ҳавас қилгулик даражада севди. Ўзининг оташин муҳаббати билан барчада бетакрор ва унутилмас таассурот қолдирди. Мана энди мен унинг қилиқларига одамларни ишонтиролмай ҳалакман. Атрофдагиларнинг назарида у ҳамон ўша Мажнуну Ромео! Аслида эса ўн йил ичида эзма чолга айланди-қолди. Унинг инжиқликлари шу қадар кўпки…\nМен… Эгов, Жайра, Нордон олмаман!\nҲайрон бўлманг, бу номлар ота-онам қўйган исмимдан кўра кўпроқ айтилади. Ёмон кўраман, шунақа деб чақиришини жуда ёмон кўраман.\n— Эговхон, маош олгунча «ғийқилламай» туринг, — ҳурмат билан тилган олинган бу «исмим» пул билан боғлиқ суҳбатларда ишлатилади.\n— Жайрахоним, бирам чиройлисанки! Афсуски, сенинг жайралигинг фақат менга маълум, — бу янги кийим сотиб олаётганимда айтилади. — Бу кийимда ўша чиройли жониворга янаям ўхшадинг. Жайра ўзининг чиройли найзалари билан эътиборни тортади. Эҳтиёт бўлмасанг, ўша найзасини санчади, худди сенга ўхшаб.\n— Қачон сизга найзамни санчдим? — жаҳлдан қизараман.\n— Ана, биринчиси тегди юрагимга…\nБу гапдан кейин заҳримни сочмасликка ҳаракат қиламан. Аламларим ичимда қолиб кетгани ўзимга АЛАМ!\nНордон олма! Бу лақабим ўзимга сал-пал ёқади. Чунки буни эрим ҳазил-ҳузул қилганда ишлатади:\n— Мен ҳалиям ёш йигитдекман. Ростмана ўзимга қараб кўчага чиқсам, қизлар уйланмаган йигит деб ўйлайди. «Сразу» қарашади! — ўзича жаҳлимни чиқармоқчи, рашкимни келтирмоқчи бўлади.\nМен ҳам бўш келмайман:\n— Менам ясаниб чиқай! Эрга текканимни билишса ҳам қарашади!\n— Ўчир, Нордон олма! Кўриниши иштаҳани очадиган чиройли-ю, тишласанг, афтингни буриштирадиган қизил олмага ўхшайсан. Ҳазил қилиб ҳам бўлмайди.\nАлбатта булар шаҳзодамнинг энг яхши, «тўйга борадиган» қилиқлари.\nҲа, рост. Парвона бўлмаганимга ҳам қўймайди. Бу эрта тонгдан бошланади:\n— Пайпоқ бермайсанми? Қани пайпоғим?\nИзлаб юрмасин деб пайпоқларини атай ойнага яқин жойдаги ғаладонга жойлаб қўйганман. Ўн йилдирки, ўша ерда туради. Лекин ҳар тонг бир хил савол беради:\n— Пайпоғим қаерда?\n— Ўша ерда! Ўн йилдан буён турган жойида, — нонушта тайёрлаш билан бирга болаларни кийинтираётган жойимдан бақираман.\n— Олиб бермайсанми?\nУ киши шундоқ эгилиб олса бўладиган пайпоқ учун мен ошхонаданми, болалар хонасиданми ҳаллослаб келаман:\n— Мана, ҳар доимги жойида! Мен олиб бермасам, оёғингизга кийилмай қоладими?\nОртимга бурилишим билан яна савол беради:\n— Анув йўл-йўл кўйлагимни бервор.\n— Бошқасини кия қолинг. Уни юваман. Кеча болаларни ювинтиргандим, кир ювишгага улгурмадим.\n— Ўшани киймоқчи эдим-да! Энди нима қиламан?\n— Шкафда ўшандан бошқа яна саккизта кўйлак бор. Айнан тоғорада турганини кийишингиз керак, а?\n— Заҳар! Шуни кийгим келди…\nАсабларим репперчиларнинг беқилиқ рақидек ўйнаб кетса-да, «заҳар» деган сўзни тасдиқламасликка уринаман:\n— Бугун ювиб, дазмоллаб қўяман. Мана бунисини кийиб туринг. Жуда ярашади сизга…\nБу ҳол ишдан кечга бориб бошқача кўринишда яна давом этади:\n— Пультни узатвор! — диванга ёнбошлаб олиб буюради. Телевизорнинг пульти сал узанса қўли етадиган хонтахта устида. Мен болаларни ухлатаётган жойимдан ёки юваётган идиш-товоғимни ташлаб келиб, олиб беришим керак. Хуллас, ҳамма нарса «через» мен у кишининг қўлига тегиши шарт.\nБулар ҳам майли, ўрганиб кетганман. Аммо Худо кўрсатмасин, касал бўлиб қолсами?\n— Вой, ўлиб қоламан чоғи… Қара, иссиғим чиқаяпти. Аъзойи-баданим қақшаяпти. Уқалаб қўяй ҳам демайсан…\n— Ҳозиргина уқаладим-ку! — шундоқ ҳам ёнидан жилмай кўнгил сўрайман. Кўнгли тусаган нарсани пишираман, дори ичириб қўяман, ўрантириб ётқизаман, иссиғини ўлчайман, ҳатто уколини ҳам ўзим қиламан. Барибир гап эшитаман:\n— Сенга эр керакмас! Ўлиб қолсам ҳам ишинг йўқ. Мазам бўлмай кетаяпти, ахир…\nШуни билганим учун ҳам кечаю кундуз дуодаман: «Аллоҳим эримни ўз паноҳингда асра, касал қилма!»\nФутбол — менинг кайфиятим ноль!\nЭнг менга ёқмайдиган жиҳат бу. Кунора кечки овқатдан сўнг жанобимиз футбол ўйнагани боради:\n— Кийимларимни тайёрладингми? Ҳеч нарсам қолиб кетмадими? Машинага жойлаб тур, ҳозир ўзим тушаман.\n— Ўзингиз олиб тушиб кетсангиз бўлмайди-да, а?\n— Шундоғам бекорчиликдан ёнимда ичингда қарғаб турибсан-ку! Ҳарна овунасан-да! Бор, бор…\nҲа, шу футболни чиқарганни қарғайман ростдан. Чунки футбол ўйнаш текин эмас-да! Стадион учун беш минг сўм тўлаб (бу энг арзони эмиш) ўйнагани етмагандек, оппоқ формани расво қилиб келади. Кечки соат ўн бирми, ўн иккими, иши йўқ. Дарров буюради:\n— Мана, ҳозироқ ювиб қўй. Кейинги ўйинга кийимсиз қолмай.\nФорма ўлгурни ювиб, бир аҳволда ухлагани кираман:\n— Хотинжон, савоб иш қилгинг келмаяптими?\n— Қуриб кетсин шу савоб иш ҳам. Ошиб-тошиб кетди савобларим… — жиғибийроним чиқиб, оёғини уқалашга тушаман. Эримнинг айтишича, бу — энг савобли ишмиш…\nАйтганча, яна бир гап. Ҳар доим эрим футбол ўйнайдиган куни телевизордан футбол бериб қолмасин-да, деб тураман. Чунки ўша куни менга энг оғир кун бўлади:\n— Бугун футбол бор. Мен ўйиндан чиқиб, етиб келишга ҳаракат қиламан. Лекин сен ҳушёр бўл. Келгунимча телевизорни ёқиб, ўша канални топиб тур. Агар бошланиб кетса, яхшилаб кузат. Ким нима қилганини айтиб берасан.\nДунёда ким кўп, футболчи кўп. Мен қай бирини таний? Ким ҳужум уюштирди, ким ҳимоя қилди? Қайси дарвозабон қайтариб қолди? Буларни билиш мен учун янги фанни ўзлаштиргандек гап. Аммо айтиб беролмасам, бошим балога қолади. Охири йўлини топдим. Қўлимга дафтар, ручка олиб, ёзиб бораман: «оқ кийимдаги команданинг 8-рақамли ўйинчиси гол урмоқчи бўлди. Кўк кийимдагилардан 12-рақамлиси қайтарди…»\nҲаллослаб югуриб келган эримга шартта тутқазаман:\n— Мана, ҳаммаси ёзилган, ўқиб олинг!\nОлий ҳазратлари овқат пиширмоқчи!\nҲа, шунақаси ҳам бўлади! Ора-сира ёримиз бизга ширин таом пишириб беришни ихтиёр қилиб қолади:\n— Сизларга бугун ўзим би-и-и-р чойхона палов пишириб берай… Тур, хотин, сабзиларни тайёрла… Менга гўштни бер.\nУ киши ҳафсала билан гўшт тўғрашга тушади. (Эсиз, шунча гўштни мен уч кун ишлатардим). Эрим ошга гўштни майда тўғраб солади. Майдаланган гўшт бўлакларининг «размер»ини бир хил қилиб берили-и-и-б тўғрагунча мен сабзи ва пиёзни тайёр қилиб, ёғни ҳам қиздираман.\n— Ҳей, қаёққа кетдинг? Тур шу ерда. Менга гўштни узат… Энди пиёзни бер… Айтганча, гуручни ивитдингми? Қаерга кетдинг, эй! Сабзини узатиб кет!\nХуллас, у киши фақат қўлидаги капгирни ишлатиб туради холос. Қолганини менга буюради:\n— Туз билан зира солгин. Зирани кўпроқ сол. Тузни ўзинг биласан. «Норма»си ёд бўлиб кетган-ку сенга. Энди пича қайнасин. Унгача сен салат тайёрла. Ошга мос бўлсин. — Сал ўтмай телевизорга термулган кўйи яна менга буюради: — Тур, қара-чи, зирвак тайёр бўлай дебдими? Тайёр бўлса, гуручни солиб тур, бораман ҳозир.\n— Дадаси, сувини ҳам солдим. Келасизми?\n— Боришим шартми? Сувини ўзи тортади…\nГуруч сувини тортиб, дамга тайёр бўлганда ҳазрати олийлари қўлига капгирни олади:\n— Ҳидини қара! Ошмисан, ош бўлаяпти! Манна, ҳозир гуручни текислаб, йигирма дақиқа дам едирсам, тайёр-да! Салатингни тайёр қилдингми сен? Мен ошни пиширгунимча ҳам битта салатга улгурмадингми?\n— Улгурдим, дадажониси, бу сафар улгурдим, — дейман пичинг аралаш.\nРашкда Отеллонинг отаси!\nЖуфти ҳалолимиз рашқ борасида Отеллони ортда қолдиргани учун ҳам шундай атайман. Ишонасизми, бир кунда олти-етти мартагача қўнғироқ қилади. Бир хил савол:\n— Қаердасан? Нима қилаяпсан?\nМен ҳам бир хил жавоб бераман:\n— Ишхонадаман, ишлаяпман.\n— «Чота», атрофинг жим-жит. Бошқа жойда эмасмисан?\nМинг шукрки, ишхонадагилар ҳам бизни жуда яхши билишади. Чунки тўйимиздан олдин ёрижоним келиб, ҳамма билан танишиб кетган. Шунинг учун баралла дейман:\n— Одамлар, овоз берворинглар!\n— Хотинингиз ишхонада, ишлаяпти. Биз ҳам шу ердамииииз… — ишхонадагилар овоз беришади.\nБирор жой тугул, ҳатто, онамникига ҳам ўзим бориб келолмайман.\n— Нима қиласан? Ўзим олиб бориб келаман! — Ҳар доим шу гапни эшитаман. Аммо бўш келгим келмайди. Сериаллардаги гапни айтиб, атай жиғига тегаман:\n— Ҳимматингизнинг чеки йўқ, ҳазрати олийлари! — Афсуски бу таъсир қилмайди. Барибир кути-и-иб ўтираман, қачон вақти бўлади, қачон олиб боради деб.\nБир мартагина ўзим онамникига боришимга тўғри келди. Ноиложликдан рози бўлганди. Лекин уйдан чиқишим билан қўнғироқ қилишни бошлади.\n— Машинага ўтирсам қўнғироқ қиламан, — тинчлантирдим. Айтганимдек, йўлга тушганимиз заҳоти огоҳлантирдим. Дарров «тергов» бошланди:\n— Сен машинанинг қаерида ўтирибсан? Нечта аёл, нечта эркак бор машинада? Сенинг ёнингдаги аёл неча ёшда? Эркаклар-чи?\nХуллас, гапим оҳангидан, маъносидан нима бўлаётганини англаган ёнимдаги онахон кулиб юборди-ю, телефонимни тортиб олди:\n— Ўғлим, хотиржам бўлинг. Мен олтмиш тўрт ёшдаман. Хотинингиз ёнгинамда ўтирибди. Ўзим кўз-қулоқман, — бу гапдан кейин бутун машинада кулги кўтарилди.\nХуллас, унинг ихтиёрисиз бир қадам ортиқча юра олмайман ҳам. Бировга айтсам ишонмайди. Булар ҳали ҳолваси. Яна айтардим-у, саҳифаларингизга сиғмайди. Балки, келаси сафар айтарман. Лекин, очиғи, ўн йил ичида ўзим ҳам унинг шу қилиқларига ўрганиб қолганман. Рашк қилмаса, сўроқламаса, лақаб қўймаса, инжиқлик қилмаса, унинг эътиборидан қолгандек хавотирга тушаман. Борига шукр, нима дедингиз? Ўзи феълим шунақа. Бир гапни айтаман-у, кейин пушаймон бўламан. Мана, сизга дардимни «ёрдим»-у, энди ўйланиб қолдим. Тағин бу гапларимни шаҳзодамга айтиб қўйманг! Янги лақаб орттириб олмай…\nШаҳзоданинг МАЛИКАсиTags:муҳаббат ҳақидамуҳаббатимнинг антиқа инжиқликларисевгисугдиёнасугдиёна газетасиПохожие статьи "Эрим мени ҳалиям севармикин?" Севгингиз «қиммат»га тушмасин! Ошиқ қорбобоTwitter НравитсяSocButtons v1.5


Ғиждувон шаҳрида умумий қиймати 4,4 миллиард сўмга тенг замонавий радарлар ва кузатув камералари ўрнатилади - Халқ сўзи\n18:51 20 Октябр 2020 Жамият\nҒиждувон шаҳри аҳоли гавжум, автомашиналар серқатнов ҳудудлардан саналади. Шундан келиб чиқиб, шаҳар ҳудудидаги тўртта серқатнов чорраҳада ҳамда туманга кириш ва чиқиш жойларида тезликни ўлчайдиган қўзғалмас радарлар, деҳқон ва буюм бозорлари олдида камералар ўрнатиш ҳамда ушбу бозорларда мавжуд кузатув камераларини Ғиждувон туман ИИО ФМБ да ташкил этилган вазиятни кузатиш марказига интеграция қилиш бўйича лойиҳа ҳужжатлари тайёрланди.\nХалқ депутатлари вилоят Кенгашининг навбатдаги сессиясида ҳуқуқбузарликлар олдини олиш ва профилактикаси ҳолати тўғрисида депутатлар олдида ҳисобот берган вилоят ички ишлар бошқармаси бошлиғи Шуҳрат Алиев ана шуни маълум қилди.\n— «Рақамли Ўзбекистон — 2030»стратегияси лойиҳаси бугунги кунда соҳаларни рақамлаштириш, хусусан, вилоят даражасида ҳудудларни рақамли трансформация қилиш бўйича лойиҳаларнинг амалга оширилиши билан алоҳида аҳамиятга эга, — деди жумладан Ш. Алиев. — Ғиждувон шаҳрида рўёбга чиқарилиши кутилаётган бу лойиҳа фуқароларимизда ҳайдовчилик маданиятини ошириш, йўл-транспорт ҳодисалари олдини олиш, автомобиллар ҳаракатини тартибга солиш нуқтаи назаридан фойдали бўлади.\nДепутатлардан тушган саволларга жавоб бераркан, Ш. Алиев мазкур лойиҳа маҳаллий бюджет маблағлари эвазига амалга оширилишини, тизим йўл- транспорт ҳодисалари билан боғлиқ нохуш ҳолларни камайтириш имконини беришидан ташқари, иқтисодий жиҳатдан самарадор тизим эканини, унда инсон омили бўлмаслигини таъкидлади.\nМаълумот тариқасида айтиш лозимки, айни пайтда вилоят ИИБ ЙҲХБ ихтиёрида “AutoCon” русумли 5 та автоматлаштирилган фотовидео қайд қилиш мосламаси мавжуд. Бундан ташқари, яна 8 та махсус автоматлаштирилган стационар фото ва видеофиксация радарлари харид қилиниб, улар тўлиқ ишга туширилган. Ҳозирга қадар ушбу автоматлаштирилган фото-видео қайд қилиш мосламалари орқали 44 835 та қоидабузарлик аниқланган.\nҚаршидан Тошкентга олиб келинаётган номаълум ҳайвонга тегишли бўлган истеъмолга яроқсиз гўшт постда ушланди


31 октябр 2020, Тошкент вақти: 17:15\n1 июндан 12 июлгача Россияга кириб келаётган чет эл фуқаролари Москва, Санкт-Петербург, Қозон ва Сочи шаҳарларида бир сутка давомида рўйхатдан ўтиши лозим. Акс ҳолда улар мамлакатдан чиқариб юборилади.\nРоссия президентининг "2017-йилги ФИФА Конфедерациялар кубоги ўтказиш даврида кучайтирилган хавфсизлик чораларини қўллаш тўғрисида»ги фармонига мувофиқ ушбу тадбир ўтказиладиган вақтда Россиянинг 4 йирик шаҳрида чет эл фуқароларини миграция қайдига олиш (регистрация) тартиби ўзгартирилди.\nМиграция қайдига туришнинг янги тартибларига оид саволлар билан Озодлик Санкт-Петербургдаги “Альянс-Трудовая миграция” компанияси юристи Елена Рибоконга мурожаат қилди.\n1. 1 суткада қайддан ўтиш айтилди. Шанба, якшанба куни кириб келганлар нима қилади?\n- Тўғри, чет эллик бир сутка давомида миграция қайдига турмоғи лозим. Агарда сиз шанба куни кечқурун келган бўлсангиз, якшанба куни давомида қайддан ўтишга вақтингиз бўлади. Москвада патент берадиган жой – Сахарово марказида, Санкт-Петербургда – Текстильшчики туманидаги марказлар ҳафтасига етти кун ишлайди ва миграция қайдига сиз ўша ерда туришингиз керак. Яъни, ҳам шанба, ҳам якшанба куни қайддан ўтиш имкони мавжуд.\n2. Миграция қайдига турган шахсга қандай ҳужжат берилади?\n- Миграция қайди тўғрисидаги ҳужжат ёки вақтинчалик регистрация. Илгари Россияга келган хориж ватандошлари 7 кун давомида қайдга туришлари лозим эди. Эндиликда,1 июнь-12 июль кунлари, улар 1 кун давомида регистрация олишлари шарт. Шунчаки, биз сиз билан “регистрация” деб ишлатадиган ибора қонун бўйича “миграция қайди” деб аталади.\n3. Бу тартиб қандай ҳужжатда белгиланган?\n- Бу Россия президенти фармонида акс этган. 2017 йилнинг 9 майида қабул қилинган 202-сонли "Россия Федерациясида 2018-йилги футбол бўйича Жаҳон Чемпионати ва 2017-йилги ФИФА Конфедерациялар кубоги ўтказиш даврида кучайтирилган хавфсизлик чораларини қўллаш тўғрисида”ги фармонидир.\n2017-йилги Конфедерация кубоги ўйинларини снайперлар қўриқлайди\n4. Бундай қоиданинг жорий қилинишига нима сабаб?\n- Россияда ўтказилиши режалаштирилаётган ФИФА Конфедерациялар кубоги билан боғлиқ хавфсизлик чораси ўлароқ жорий этилди. Айни ҳолат 2018 йилда Россияда бўлиб ўтадиган Футбол бўйича Жаҳон чемпионати вақтида ҳам киритилади. Хусусан, 2018-йилнинг 25-майидан 25-июлигача Москва, Санкт-Петербург, Волгоград, Екатеринбург, Қозон, Калининград, Нижний Новгород, Ростов-на-Дону, Самара, Саранск ва Сочида шаҳарларига келган чет эл фуқаролари бир кун ичида рўйхатдан ўтиши керак бўлади. Юқорида кўрсатилган шаҳарларда чемпионатлар давомида кучайтирилган назорат тизими жорий қилинади.\n5. Қайдга туришнинг янги тартиблари олдингисидан яна нималар билан фарқланади?\n- Энг муҳими – миграция қайдига бир сутка давомида туриш керак. Шунингдек, бизда, Петербургда, почта хизмати орқали илгари регистрация қилиш мумкин эди: Конфедерация кубоги ўтказилиши давомида почта миграция қайдларини қабул қилмайди! Шу сабабли, барча мигрантлар Петербургда - Текстилшчики, Москвада – Сахарово марказига шахсан ўзлари бориб қайдга туришлари керак. Аммо, одам кўплигини ҳисобга олиб, у ерда катта навбатлар юзага келишини ҳам инкор этмайман.\n6. Агарда муҳожир қайдга туришга улгурмай қолса нима бўлади?\n- Бу маъмурий қонунбузарлик бўлади. Улар Россия ҳудудидан чиқиб, қайта киришга мажбурдир.\n7. Бу тартиб Россияга кириб келаётган барча хорижликка тегишлими ёки фақат миграция картасида “ишлаш учун” деб белги қўйганларгами?\n- Бу тартиб Россияга кириб келаётган барча хориж гражданларига таалуқли. Айтишим лозимки, назорат кучайтирилган ҳудудларга вақтинчалик яшашга келаётган Россия гражданларидан ҳам келганидан 3 сутка давомида Ички ишлар вазирлигининг тегишли идорасига келиб, вақтинчалик қайдга туришлари зарур.\n8. Президентнинг бу фармони жорий қилинган шаҳарларни санаб ўтсангиз.\n- Москва, Санкт-Петербург, Қозон ва Сочи шаҳарлари.\nСуҳбат сўнгида юрист Елена Рибоконь миграция қайдига туриш учун керакли ҳужжатлар рўйхатини келтирди:\n1) Паспорт нусхаси (1-чи бети ва чегарани кесиб ўтганлиги тўғрисидаги белгилар қўйилган саҳифаси);\n2) Миграция картаси нусхаси.


Ҳақ йўлидан адашмайлик - Hidoyat.uz\nАсосий саҳифа Мақолалар Ҳақ йўлидан адашмайлик\nЧоп этилди Yanvar 28, 2019 Ҳақ йўлидан адашмайликda fikr bildirishni o'chirish\nИслом дини таълимотига кўра, Аллоҳнинг ягоналиги, Пайғамбар алайҳиссалом унинг элчиси эканига имон келтирган, ислом динига эътиқод қиладиган ҳар қандай киши мўмин ҳисобланади. Ҳеч кимга инсонинг имонини ўлчаш, унинг мусулмон ёки кофирлигини аниқлаш ҳуқуқи берилмаган. Чунки имон қалбда бўлади.\nҚалб эса фақат Аллоҳнинг ҳукмидадур. “Ҳанафий, Моликий, Шофиъий, Ханбалий мазҳабларига эргашувчи ҳар бир шахс мусулмондур. Уни кофир дейишга, жонига қасд қилишга, шаъни ва мол- мулкига тажовуз қилиш асло мумкин эмас”.\n“Раддул Мухтор” асарида “Ислом диёри фақат қуйидаги учта шарт жамланганда куфр диёрига айланади” дейилган.\nШирк аҳлининг ҳукмларини юритиш билан. Яъни, мушрикларнинг ҳукми ошкор юритилиб, мусулмонларнинг ҳеч бир ҳукми юритилмагандан кейин куфр мамлакати бўлади.\nИслом диёри куфр мамлакатларга қўшилиб, бирлашса.\nМамлакатда бирорта ҳам хавфсиз мусулмон қолмаса.\nМазкур уч шартнинг ҳаммаси бир мамлакатда топилса, у жой куфр диёрига айланади. Агар улардан бири ёки иккитаси топилиб, қолгани топилмаса, Ислом юрти бўлиб қолаверади.\nИслом ҳукмлари деганда, жума ва ҳайит намозларини адо этиш, муфтий сайлаб Унга эргашиш, ҳаж сафарига шароит яратиш кабилар ҳам тушунилади. Гарчи у ерда кофирлар бўлса ҳам, гарчи бирон Ислом давлатига қўшни бўлмаса ҳам.\nМутаассиб гуруҳлар эса эмин-эркин ибодат қилаётган, замонавий адолатли қонунлар асосида яшаётган диёрларни Куфр диёри дейдилар ва уларга қарши жанг қилишга буюрадилар.\nБугунги кунда чекка қишлоқлардан тортиб, марказий шаҳарларимизда ҳам мусулмонлар учун минглаб масжидлар бино қилинган.\nЯна шуни ҳам фахр билан айтиш жоизки, ҳар йили минглаб мусулмонлар учун ҳаж ва умра зиёрати сафарига бориши учун шароитлар яратилмоқда.\nАдашган мутаассиб гуруҳлар аъзолари мусулмонларни кофирга чиқариш билан энг оғир гуноҳга ботмоқда. Бундан кўзланган асосий мақсадэса инсонларни кофирликда айблаб, шу орқали унга ва жамиятга қарши уруш эълон қилишга бахона топишдир.\nИмом Абу Довуд ривоят қилган ҳадисда “Кимда ким ўз биродарини “кофир” ёки “фосиқ” деса ва ўша инсонда шу нарса топилмаса, унинг ўзи шундай бўлади”, – деб таъкидланган.\nЁмон фикр соҳиблари ҳам, куфрона неъмат қилувчилар ҳам ёввойи ҳайвонлар мисоли Аллоҳ таолонинг мағфиратидан йироқдирлар (Маҳмуд Замаҳшарий).\nБир миллатдан ишончли кишилар озайса, динини сотиб дунё йиғувчилар кўпайса, у миллат орасида фитна болалайди. Қибла аҳлидан бўлган бирор-бир мусулмонни гуноҳи туфайли кофир санамаймиз. Гарчи уни содир этиш пайтида вафот этса ҳам. Одам қанчалик маърифатли бўлса, эл юртга шунча кўп фойдаси тегади. Доноларимизнинг фикрича\nОлдига қўйганни емак – ҳайвонинг иши,\nОғзига келганни демак – нодонинг иши.\nХулоса сифатида айтиш мумкинки, тинч ва осойишта ҳаёт барқарор юртимизни турли фитна ва нотўғри фикрлардан асраш, тўғри йўлдан тоймасдан бориш учун ҳар бир кишида юксак маънавиятли бўлмоғи даркор. Шундагина ҳар хил нотўғри қарашларга раддиялар бера оладиган инсонлар қаторида бўламиз.\nБарчамизни адашиб кетишдан Яратганнинг ўзи асрасин. Омин!!!


11 апрел 2021, Тошкент вақти: 04:18\nАрнасойлик деҳқонлар икки йил давомида ўз пешона тери билан ўзлаштирилган ташландиқ ерларнинг туман расмийлари томонидан пулдорларга бериб юборилишидан норозилик билдирмоқдалар.\n- Ҳоким келади деган эди, ҳокими ҳам йўқ, бошқаси ҳам йўқ, ҳозир Оля опани Бештомни ўзида қамаб ўтирибмиз, дейди деҳқонлардан бири.\nДеҳқонлар фермер хўжалигида ишлаб, тирикчилик учун ҳар йили бериладиган томорқа ерларидан маҳрум бўлганлиги, бу ерлар туман ҳокими томонидан шоли экиш учун четдан келган пулдор одамларга сотиб юборилганидан норозилик билдирмоқдалар.\n- Вазият жуда чатоқ, ака. Мана, қаранг, халқ шундай тўпланиб ўтирибди. Бу ҳамма томонимиз йўқ бўлди-ку...\n- Ҳали бир сотих ҳам томорқа экканимиз йўқ. Ерларимизга қаерлардандир бойваччалар келиб эгалик қиляпти. Икки йилдан бери бу ерларни лой кечиб ер қилдик. Энди бола-чақамизни қандай боқамиз? дейди жиззахлик деҳқонлардан бири.\nБиз 30 май куни Тошкент вақти билан соат 16 да Арнасой туманида деҳқонлар томонидан гаровга олинган собиқ “Тошкент-Шайхонтоҳур” фермер хўжалиги раиси Оля Алиқулова билан боғланишга муваффақ бўлдик.\nУнинг айтишича, 29 май кечқурун соат 9 дан кейин уни фермер хўжалигининг “Бештом” деган дала шийпонида деҳқонлар гаровга олганлар ва ўшандан буён уни қўйиб юбормаяптилар:\n- Мени 75 та одамим ҳозир қўзғолон кўтариб, ҳокимни кутиб ўтирибди. Мени гаровга олишиб, бир минутга ҳам чиқаришмаяпти.\nДеҳқонлар: “мана, сизлар бизни алдадинглар, томорқага ер бераман, деб икки йилдан бери ишлатасанлар. Ўтларни тозалатдинглар, энди бойваччалар келиб, биз тайёр қилган ерга шоли экишмоқчи. Биринчи айбдор сен, иккинчи айбдор ҳоким!” деб эрталабдан бери ҳеч қаерга чиққани қўймасдан олиб ўтиришибди.\nҚирқ марта телефон қилдим. Ҳоким ўринбосари қочиб кетди. Милиция қочиб кетди. Прокурор эса: “қамаймиз, қамаймиз” деган бошқа гапга ўтмайди, дейди Оля Алиқулова.\n70 ёшга кирган Оля Алиқулова тошкентлик. Икки йил аввал ташландиқ ерлар ҳисобидан Арнасой туманининг “Самарқанд” сувдан фойдаланиш уюшмасида фермер хўжалиги очган эди.\nДеҳқонларни жалб қилиб, бу ерларни ўзлаштирди. 600 гектардан ортиқ бу ерларда буғдой, пахта экилди. Деҳқонларга бир парчадан томорқа берилди. Одамлар фақат ўша томорқаси орқасидан тирикчилик қилиб келмоқда эди.\nБу йил эса, Оля Алиқулованинг айтишича, туман ҳокимлиги фермер хўжалигини ёпиб, у ерда ишлаган деҳқонларни ўша бир парча еридан ҳам маҳрум қилган:\n- Спонсор бўлиб балога қолдим. Бу ерга ўз ёнимдан пул сарфладим. Давлатдан бир тийин ҳам олганим йўқ.\nБултурдан бери ҳисоб рақамимиз ёпилган, пул йўқ. Ҳоким бир фермерни очади, иккинчисини ёпади, кўнглига келган ишни қилади.\nЎтган йили мени “шоли экдинг” деб, суд қилишганди. 11 ой тергов берганман. Бу йил эса мана ўзлари шоли экиб ўтиришибди.\n“Шоли экамиз” деб, бизнинг одамларни томорқа ерларидан ҳайдаб чиқаришди. Шунинг учун бу ишчиларим мени ушлаб ўтиришибди.\nПлёнка тагига тарвуз экканлар мана гердайиб юрибди. Лекин бултурдан бошлаб ишлаган бизнинг оддий деҳқонларга томорқа ҳам йўқ, пул ҳам йўқ, дейди Оля Алиқулова.\nФермер хўжалигининг ишчиси Мурод ака ўша 85 деҳқонлардан бири. У деҳқонлар фермер хўжалиги раисини гаровга олишга мажбур бўлганликларини айтади.\n- Менинг бешта болам бор. 1979 йилдан буён шу совхозда яшайман. Неча йиллардан буён ташландиқ бўлиб ётган ерни Оля опа келиб ўзлаштирди. Ҳаммамиз ишладик.\n“Ўроқда йўқ, машоқда йўқ” деганларидек, ер тайёр бўлганда Оля опани фермерликдан бўшатиб ташлаб, бизни ҳам ҳайдаб солишди. Шунинг учун Оля опани ушлаб турибмиз-да, “бизга берган ваъдаларингни бажар” деб. Чунки бизни ишлатган.\nНатижада эса томорқа ҳам йўқ, иш ҳам йўқ. Ахир бу ерлар бир тўқай эди. Уни тозалашнинг ўзи бўладими? Қанча меҳнат, қанча харажат... “Камбағални туянинг устида ит қопибди” деганлари шу бўлса керак, дейди Мурод ака.\nНавбатдаги суҳбатдошимиз Шукур аканинг айтишича, бу ерлар туман ҳокими томонидан четдан келган бойваччаларга шоли экиш учун сотиб юборилмоқда. Лекин бу ерларни ер қилиш учун пешона тери тўккан маҳаллий аҳоли эса ҳеч вақосиз қолаяпти.\n- Ҳоким билан гаплашгандик, “бугун келаман” деганди, алдаб кетди, келмади. Келолмайди ҳам. Чунки ҳамма ерни шолига сотиб юборган. Бири Хоразмдан келган, бири Қўқондан келган, ҳамма ерни эгаллаб бўлди, дейди Шукур ака.\nБир умр деҳқончилик қилган одамларнинг айтишларича, уларнинг яккаю якка тирикчилик манбалари ана шу 20-30 сотих ер. Бошқа ҳеч нарса йўқ.\n- Энди ўзингиз ўйлаб кўринг - мана шу 70-80 оила энди қишда қандай кун кўради? Бир ишонгани ана шу ер эди. Бизда бошқа даромад йўқ. Иш йўқ.\nШу ердан олган ҳосилимизни бозорга чиқариб, бир амаллаб қишлигимизни қилиб олардик.\nОдамлар қиши билан лой кечиб, буғдой суғорди, ер тайёрлади, семичка экди, пахта экди... Техника билан қиладиган ишни ҳаммасини қўл билан қилди. Биз мана энди бўп қолади, деб умид қилиб турувдик.\nУч кундан бери “Нексия”, “Жип”ларда ҳар хил одамлар келиб, 100-200 гектарини сотиб олдим деб, айланиб юришибди. Энди халқ нима қилади - ҳайронмиз. Ҳаммамизнинг бошимиз қотиб қолди, дейди Шукур ака.\nБизнинг бу масалага ойдинлик киритиш мақсадида Арнасой туман ҳокимиятига қилган қўнғироқларимиз натижа бермади.\nАрнасойлик юзга яқин деҳқон, агар туман ҳокимияти уларнинг муаммосини ҳал қилмаса, вилоят ҳокимлиги олдида норозилик намойиши ўтказишини айтдилар.\nОзодлик радиоси Арнасойдаги воқеалар ривожини кузатиб боради.